Penyakit Hodgkin

Definisi

Apa itu Penyakit Hodgkin?

Penyakit Hodgkin adalah penyakit
limfoma
, sejenis kanser darah yang berasal dari
sistem limfa
. Sistem limfa membantu sistem imun menyingkirkan sisa buangan badan dan melawan jangkitan. Penyakit Hodgkin juga dipanggil limfoma Hodgkin. Penyakit Hodgkin berasal dari sel darah putih yang membantu melindungi anda daripada kuman dan jangkitan. Sel darah putih ini dipanggil limfosit (
lymphocyte
). Pada pesakit limfoma Hodgkin, sel-sel ini tumbuh secara luar biasa dan merebak ke luar sistem limfa. Apabila penyakit itu semakin berkembang, ia menjadikan tubuh lebih sukar untuk melawan jangkitan.

Terdapat empat tahap umum penyakit Hodgkin:

Tahap I (peringkat awal) bermaksud kanser ditemui di satu kawasan nodus (kelenjar) limfa sahaja.

Tahap II (penyakit lanjutan setempat) bermaksud kanser ditemui di dua kawasan nodus limfa di satu sisi diafragma – iaitu otot di bawah paru-paru anda. Ia juga mungkin bermaksud bahawa kanser ditemui di satu kawasan nodus limfa serta di dalam satu organ yang berdekatan.

Tahap III (penyakit lanjutan/teruk) bermaksud kanser ditemui di kawasan nodus limfa yang terdapat di atas dan di bawah diafragma anda. Ia juga mungkin bermaksud bahawa kanser ditemui di satu kawasan nodus limfa dan dalam satu organ pada sisi yang bertentangan dengan diafragma anda.

Tahap IV (penyakit yang meluas) bermaksud kanser turut ditemui di luar nodus limfa dan telah merebak ke bahagian lain badan anda, seperti sum-sum tulang, hati, atau paru-paru.

Apakah kebarangkalian Penyakit Hodgkin?

Penyakit Hodgkin boleh berlaku pada mana-mana lapisan umur, tetapi ia biasanya menjejaskan orang berusia antara 15 hingga 40 tahun, dan orang yang berusia lebih dari 55 tahun.

Walau bagaimanapun, ia boleh diuruskan dengan mengurangkan faktor risiko anda. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom Penyakit Hodgkin?

Tanda dan simptom bagi penyakit Hodgkin termasuklah:

Nodus limfa yang bengkak namun tidak menyakitkan di leher, ketiak atau pangkal paha

Keletihan berterusan

Demam dan menggigil

Berpeluh pada waktu malam

Kehilangan berat badan yang tidak dapat dijelaskan – sebanyak 10 peratus atau lebih daripada berat badan anda

Hilang selera makan

Gatal-gatal

Peningkatan kepekaan terhadap kesan alkohol atau kesakitan pada nodus limfa anda setelah minum alkohol

Bila saya harus berjumpa doktor?

Jika anda mempunyai sebarang tanda atau simptom yang disenaraikan di atas atau mempunyai sebarang pertanyaan, sila berunding dengan doktor anda. Tubuh setiap orang bertindak secara berbeza. Adalah dinasihatkan untuk anda membincangkan dengan doktor tentang apa yang terbaik untuk keadaan anda.

Punca

Apakah punca Penyakit Hodgkin?

Sebenarnya apa yang menjadi punca bagi penyakit Hodgkin masih belum jelas. Doktor mengetahui bahawa kebanyakan penyakit Hodgkin berlaku apabila sel yang melawan jangkitan yang dipanggil sel B menghasilkan mutasi dalam DNAnya. Mutasi ini mengakibatkan supaya sel-sel itu terbahagi dan membiak dengan cepat dan terus hidup, walhal sel yang sihat pula akan mati. Mutasi itu akan menyebabkan sejumlah besar sel-sel B yang besar dan tidak normal terkumpul dalam sistem limfa, di mana mereka mendominasi sel-sel yang sihat dan menyebabkan tanda-tanda dan simptom bagi penyakit Hodgkin timbul.

Terdapat pelbagai jenis penyakit Hodgkin yang wujud. Jenis ini ditetapkan berdasarkan jenis sel yang terlibat dalam penyakit anda dan tingkah laku mereka. Jenisnya juga akan menentukan pilihan rawatan yang sesuai untuk anda.

Faktor-faktor Risiko

Apakah yang meningkatkan risiko saya kepada Penyakit Hodgkin?

Faktor-faktor yang meningkatkan risiko terhadap penyakit Hodgkin termasuklah:

Umur: Penyakit Hodgkin paling kerap didiagnosis pada orang berusia antara 15 hingga 30 tahun, dan juga pada usia lebih tua dari 55 tahun.

Sejarah keluarga terhadap limfoma: Memiliki ahli keluarga rapat yang mempunyai penyakit limfoma Hodgkin atau penyakit limfoma bukan Hodgkin meningkatkan risiko anda untuk mendapat penyakit Hodgkin.

Jantina: Lelaki lebih cenderung untuk mempunyai penyakit Hodgkin.

Melalui jangkitan Epstein-Barr: Orang yang mengalami penyakit yang disebabkan oleh virus Epstein-Barr, seperti mononukleosis berjangkit, lebih cenderung untuk mendapat penyakit Hodgkin daripada orang yang tidak mempunyai jangkitan Epstein-Barr.

Sistem imun yang lemah: Mempunyai sistem imun yang terjejas, seperti daripada HIV / AIDS, ataupun daripada ubat-ubatan untuk merencatkan tindak balas imun selepas menjalani pembedahan pemindahan organ, boleh meningkatkan risiko penyakit Hodgkin.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Penyakit Hodgkin didiagnosis?

Untuk mendiagnosis penyakit Hodgkin, doktor anda akan melakukan pemeriksaan fizikal dan bertanyakan tentang sejarah perubatan anda. Doktor anda juga akan mengarahkan ujian tertentu dilaksanakan untuk membuat diagnosis yang betul. Antara ujian yang boleh dilakukan:

Ujian pengimejan, seperti X-ray atau imbasan CT

Biopsi nodus limfa, yang melibatkan pengambilan sebahagian kecil daripada tisu nodus limfa untuk menguji kehadiran sel-sel yang tidak normal

Ujian darah, seperti kiraan darah lengkap (CBC), untuk mengukur tahap sel darah merah, sel darah putih, dan platelet

Immunophenotyping
 untuk menentukan jenis sel limfoma yang ada

Ujian fungsi paru-paru untuk menentukan sejauh mana paru-paru anda berfungsi

Ekokardiogram untuk menentukan sejauh mana jantung anda berfungsi

Biopsi sumsum tulang, yang melibatkan pengambilan dan pemeriksaan sebahagian kecil daripada sumsum di dalam tulang anda untuk melihat jenis kanser yang telah merebak

Apabila diagnosis penyakit Hodgkin telah dibuat, kanser tersebut akan ditetapkan tahapnya. Penetapan tahap menggambarkan sejauh mana peringkat dan keparahan penyakit. Ia akan membantu doktor menentukan pilihan rawatan dan bacaan seterusnya bagi keadaan anda.

Bagaimana pesakit Penyakit Hodgkin dirawat?

Rawatan untuk penyakit Hodgkin biasanya bergantung kepada tahap penyakit. Pilihan rawatan utama adalah kemoterapi dan penyinaran (radiasi). Terapi penyinaran menggunakan sinaran yang bertenaga tinggi untuk memusnahkan sel-sel kanser. Kemoterapi melibatkan penggunaan ubat-ubatan yang boleh membunuh sel kanser. Ubat kemoterapi boleh diberi secara lisan atau disuntik melalui saluran darah, bergantung kepada jenis ubat tertentu.

Terapi penyinaran semata-mata mungkin mencukupi untuk merawat tahap awal penyakit Hodgkin nodular pradominan limfosit. Sekiranya anda mempunyai jenis penyakit Hodgkin yang ini, anda hanya memerlukan terapi penyinaran kerana ia cenderung untuk tersebar dengan lebih perlahan berbanding penyakit Hodgkin yang klasik. Dalam penyakit peringkat lanjut, ubat terapi yang disasarkan boleh ditambah kepada rejimen kemoterapi anda.

Pemindahan sel stem juga boleh digunakan jika tiada tindak balas terhadap kemoterapi atau terapi penyinaran. Pemindahan sel stem akan membekalkan sel yang sihat, dipanggil sebagai sel stem ke dalam badan anda untuk menggantikan sel-sel kanser dalam sumsum tulang anda.

Selepas rawatan, doktor anda akan mengarahkan supaya lawatan susulan dibuat secara teratur. Pastikan anda menyimpan semua maklumat temu janji perubatan anda dan patuhi arahan doktor anda.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Penyakit Hodgkin?

Tidak ada cara yang diketahui untuk mencegah penyakit Hodgkin. Walau bagaimanapun, anda mungkin boleh mengurangkan risiko penyakit dengan mengelakkan faktor risiko yang diketahui seperti HIV.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Jangan Tunggu Dah Sakit, Ini 9 Jenis Ujian Kanser Orang Muda Kena Jalani!

Kanser adalah antara
penyakit pembunuh senyap di negara kita
 selain obesiti, diabetes, strok dan lain-lain. Jadi, kita semua perlu lebih cepat buat pelbagai jenis ujian kanser.

Pun begitu, mungkin masih ramai belia yang tidak mahu, tidak peduli atau rasa takut untuk buat ujian-ujian penyakit ini melainkan
jika mereka sudah tahu ada yang tidak kena
.

Sebaiknya, jangan tunggu hingga penyakit kanser menjadi lebih teruk dan membunuh. Sila segera buat ujian!

Kenapa ujian penyakit kanser itu penting?

Ujian pemeriksaan kanser ini adalah sangat penting untuk semua individu meskipun mereka mungkin langsung tidak ada atau belum ada sebarang simptom atau gejala kondisi itu.

Ia bertujuan mencegah serta merawat penyakit ini pada peringkat yang lebih awal lagi sekali gus memastikan sel-sel kanser ini tidak dapat membiak dan merebak dengan pesat.

Menurut kajian daripada pakar, pemeriksaan kanser di usia muda
 mungkin dapat kawal jenis kanser berikut
:

Kanser kulit

Kanser tiroid

Kanser paru-paru

Kanser kolorektal

Kanser payudara

Kanser serviks

Meskipun ia bukan satu kemestian, namun langkah ini masih lagi efektif bagi mengurangkan keresahan atau kebimbangan yang menghantui diri anda akibat ketidaktentuan kondisi ini.

Apa jenis ujian kanser anda harus buat?

Sebagai golongan belia atau dewasa muda, ada beberapa jenis ujian kanser yang penting iaitu:

#1. Ujian kolonoskopi dan sigmoidoskopi

Kedua-dua jenis ujian ini adalah sangat penting bagi memeriksa
sama ada wujud atau tidak tumor atau polip di dalam kolon
. Jika ada, ia boleh dibuang dengan lebih cepat.

Ujian ini akan dijalankan dengan memasukkan kamera kecil serta tiub fleksibel ke dalam lubang dubur yang kemudiannya akan dijolok terus ke sekitar kawasan kolon anda.

Perbezaannya, kolonoskopi akan meliputi seluruh kolon manakala sigmoidoskopi pula meliputi bahagian bawah kolon sahaja. Dapatkan nasihat daripada doktor terlebih dahulu.

#2.
Alpha-Fetoprotein Blood Test
 (AFBT)

Ujian AFBT ini akan dijalankan dengan cara memeriksa
kandungan protein
Alpha-Fetoprotein
 di dalam organ hati
 untuk lihat potensi kanser jika paras ia tinggi atau rendah.

#3.
Low-Dose Computed Tomography
 (LDCT)

Ujian LDCT ini akan dijalankan dengan cara individu berbaring di atas meja
CT Scan
serta
segala imej dan input tentang organ paru-paru
 anda akan diperiksa dan didiagnosis.

#4. Jenis ujian kanser kulit

Majoriti kes kanser kulit adalah disebabkan oleh pendedahan berpanjangan dan berterusan pada kulit terhadap cahaya matahari yang lantas bawa perubahan pada kulit anda.

Dengan variasi ujian kanser kulit, maka doktor mungkin boleh mengenal pasti sama ada
kulit anda berisiko terkena kanser atau tidak
 sekali gus mampu merendahkan risiko.

Pun begitu, rawatan selanjutnya juga hanya akan bergantung kepada perubahan gaya hidup individu serta pendedahan pada kulit terhadap cahaya matahari. Jadi, anda masih perlu berwaspada.

#5. Prostate Specific Antigen
 (PSA)

Ujian PSA ini akan dijalankan dengan cara pengambilan darah daripada individu yang biasa digabungkan dengan pemeriksaan rektal digital
bagi tujuan penilaian kanser prostat
.

#6. Pemeriksaan kadar protein CA-125

CA-125 (antigen kanser 125) adalah sejenis protein berkaitan dengan sel kanser. Ia digunakan bersama dengan ujian darah dan ujian ultra bunyi untuk menilai risiko kanser wanita.

#7. Jenis ujian kanser
mamogram

Mamogram
 adalah sejenis ujian melibatkan pengunaan sinar-X untuk memeriksa sebarang ketulan atau benjolan tidak normal serta
lain-lain petanda kanser payudara wanita
.

Meskipun ramai pakar yang kata ujian ini wajar dijalankan apabila anda sudah masuk usia 40 tahun, sebenarnya ia masih boleh dilakukan dengan lebih awal jika tinggi risiko.

Oleh itu, wanita yang obesiti, akil baligh pada usia muda, kerap ambil alkohol serta punya payudara besar wajar untuk melakukan pemeriksaan ini ketika di usia belia lagi.

#8. Jenis ujian kanser
pap smear

Bersama dengan ujian untuk penyakit HPV,
pap smear
 boleh dijalankan secara serentak untuk menilai risiko penyakit kanser serviks melalui pemeriksaan pada sel serviks.

Apabila sel-sel yang wujud pada serviks jadi tidak terkawal, maka wanita lama-kelamaan akan menghidap kanser serviks yang merupakan salah satu pembunuh senyap.

Disebabkan itu, wanita disarankan untuk menjalani ujian kanser ini seawal umur 21 tahun dan
dilakukan sekurang-kurangnya setiap 3 tahun sekali
 untuk lebih ideal.

#9. Ujian ultra bunyi
transvaginal
 @
endovaginal

Ya, mungkin benar bahawa ujian ini tidak mampu untuk mengurangkan kes kematian akibat penyakit kanser berkaitan wanita, namun ia masih penting wanita muda.

Ujian ultra bunyi
transvaginal
 atau
endovaginal
 ini adalah sejenis pemeriksaan yang akan meliputi keseluruhan organ reproduktif wanita dengan risiko kanser.

Antara jenis kanser yang mampu diperiksa melalui ujian ini adalah
 kanser ovari dan kanser endometrium
, kedua-duanya sangat bahaya buat wanita tanpa kira usia mereka.

#OpenYourMind #CelikKanser


Nak Diet Tapi Nak Juga Makan Makanan Sedap? Cuba 9 Jenis Makanan Diet Ini!

Kita sering membayangkan bahawa menu makanan diet itu selalunya jenis makanan yang kurang menyelerakan. Anda mahu jika kami kongsikan beberapa pilihan makanan diet sedap? Jika mahu, semak 9 jenis makanan di bawah ini.

9 jenis makanan diet sedap yang pasti anda suka

Tahukah anda, setiap jenis makanan yang kita ambil mempunyai jumlah kalori yang berbeza.

Malah, setiap jenis makanan ini mempunyai kesan yang berbeza terhadap rasa lapar anda, hormon dan juga jumlah kalori yang anda bakar.

Untuk mengetahui jenis makanan diet sedap yang boleh bantu kuruskan badan anda, sila lihat senarai makanan ini.

#1. Telur

Nampak seperti makanan yang tidak seberapa, bukan?

Namun, telur merupakan antara jenis makanan yang bukan sahaja sedap, tetapi ia juga amat sesuai bagi mereka yang mahu mencari menu makanan diet.

Telur merupakan jenis makanan yang amat tinggi kandungan protein dan sedikit lemak. Malah, ia juga merupakan jenis makanan yang mengenyangkan.

Kuning telur mempunyai hampir keseluruhan nutrisi yang diperlukan oleh tubuh badan jika anda sedang berdiet.

#2. Ikan salmon

Ikan salmon merupakan antara jenis ikan berlemak yang tinggi dengan kandungan lemak sihat.

Ia merupakan antara jenis makanan yang bukan sahaja menyihatkan tubuh badan, tetapi juga mengenyangkan.

Ia mengandungi jenis protein yang berkualiti tinggi selain lemak sihat dan nutrisi penting yang lain.

Secara umumnya, ikan atau sumber makanan laut lain amat tinggi dengan kandungan iodin yang sangat penting untuk tiroid berfungsi dengan baik.

#3. Dada ayam

Dada ayam juga merupakan antara jenis makanan diet sedap yang sangat sesuai untuk mereka yang sedang berdiet.

Dada ayam merupakan bahagian ayam yang paling rendah kandungan lemak dan sangat tinggi dengan kandungan protein.

Kandungan protein yang tinggi sangat membantu anda untuk berasa kenyang dengan lebih lama.

Jika anda menggemari bahagian dada ayam, anda boleh memasaknya dengan pelbagai jenis hidangan menu makanan diet seperti dikukus atau dibuat sup.

#4. Ikan tuna

Ikan tuna atau jenis-jenis ikan dalam keluarga yang sama merupakan antara jenis menu makanan diet yang berkualiti tinggi.

Ini kerana, jenis ikan ini merupakan jenis makanan yang tinggi kandungan protein tetapi rendah kalori.

Ini boleh membantu anda untuk terus membina otot badan tanpa menambahkan paras kalori ketika memakannya.

Pilihlah jenis tuna dalam tin bersama air, bukannya bersama minyak untuk mengurangkan kandungan kalori.

#5. Buah avokado

Di Malaysia, buah avokado amat jarang dimakan disebabkan harganya yang agak mahal.

Namun, anda boleh mencubanya sekali-sekala memandangkan ia merupakan antara jenis buah yang sangat baik ketika berdiet.

Kebanyakan buah-buahan lain amat tinggi dengan karbohidrat, namun buah avokado pula amat tinggi dengan kandungan lemak sihat.

Lemak dalam buah avokado ini merupakan jenis lemak sihat yang sama yang terdapat pada minyak zaitun. Ia juga tinggi kandungan air, serat dan potasium.

#6. Kekacang

Kekacang merupakan pilihan snek atau menu makanan diet terbaik untuk mereka yang sedang menguruskan badan.

Ini kerana, kekacang mengandungi jumlah kandungan serat, protein dan juga lemak sihat yang agak seimbang.

Kajian menyatakan bahawa pengambilan kekacang dapat membantu meningkatkan kesihatan metabolik selain menggalakkan penurunan berat badan.

Namun, jangan sesekali mengambilnya melebihi had kerana ia juga tinggi kandungan lemak.

#7. Yogurt

Yogurt juga termasuk dalam senarai makanan diet sedap yang boleh anda amalkan.

Ini kerana, yogurt mengandungi bakteria probiotik yang berfungsi meningkatkan tahap kesihatan usus anda.

Pilihlah jenis yogurt asli yang mengandungi kultur hidup yang aktif.

Selain itu, ambil jenis yogurt yang penuh krim kerana kajian menunjukkan ia mampu mengurangkan risiko obesiti dan juga diabetes jenis 2.

#8. Bijirin penuh

Bijirin penuh sangat dikenali ramai sebagai antara jenis menu makanan diet.

Ini kerana, bijirin penuh tinggi dengan kandungan serat selain mengandungi kandungan protein yang agak banyak.

Antara jenis bijirin penuh yang boleh anda ambil adalah seperti oat dan juga beras perang.

Oat sangat tinggi dengan kandungan serat larut yang sangat membantu mengenyangkan perut dalam tempoh masa yang lama.

Cuba elakkan pengambilan bijirin yang telah diproses kerana ia hanya mengandungi sedikit nutrisi dan bukanlah pilihan yang sihat ketika berdiet.

#9. Sup

Sup juga merupakan antara makanan diet sedap yang mudah disediakan.

Kajian ada menunjukkan bahawa, makanan yang dijadikan sup atau puri adalah lebih mengenyangkan berbanding makanan dalam bentuk yang masih utuh.

Ini akan menjadikan seseorang itu makan dengan kalori yang lebih sedikit.

Namun, pastikan anda tidak menambahkan bahan-bahan yang boleh meningkatkan jumlah lemak dalam sup tersebut seperti keju, krim atau santan kelapa.

Ini sekali gus boleh meningkatkan jumlah kalori sup tersebut.

Amalkan 9 jenis menu makanan diet ini

Jika anda masih tercari-cari makanan diet sedap yang boleh menurunkan berat badan anda, amalkan sembilan jenis makanan ini sahaja. Pasti berkesan!


Sebelum Melancong, Orang Diabetes Kena Baca Dan Ingat 5 Hal Penting Ini Dulu!

Siapa sahaja yang tidak suka mengembara atau melancong bukan? Namun, bagi mereka yang menghidap diabetes, anda mungkin mempunyai sedikit kesukaran untuk melancong dengan tenang. Mana tidaknya, anda masih perlu memantau bacaan paras gula dalam darah ketika melancong. Malah, anda juga mungkin perlu membawa bersama alat bacaan gula dalam darah.

Apa pun kesukaran yang mungkin akan dialami, anda tidak perlu menggelabah. Ikuti sahaja tip melancong untuk pesakit diabetes di bawah ini.

Untuk mendapatkan lebih banyak info berkenaan Kencing Manis, anda boleh klik
di sini
.

Pesakit diabetes perlu sentiasa pantau bacaan paras gula dalam darah

Apabila seseorang itu telah disahkan menghidap penyakit diabetes, dia mempunyai satu rutin baharu yang perlu dilakukan dalam hidupnya; iaitu memantau bacaan gula darah dengan kerap.

Apatah lagi jika keluar mengembara
atau melancong
, anda perlu membuat perancangan yang teliti dan rapi agar kesihatan terus terjaga selain mengawal diabetes dengan baik.

Ketika melancong, perubahan jenis makanan dan pertukaran waktu melakukan aktiviti fizikal merupakan antara hal yang perlu dititik beratkan.

Oleh sebab itu, sebelum ke mana-mana yang melibatkan perjalanan jauh dan mengambil masa yang agak lama, anda perlu tahu beberapa perkara dan tip penting.

 Ikuti tip yang ingin kami kongsikan di bawah buat
penghidap diabetes
 yang ingin melancong.

Tip melancong dengan sihat buat pesakit diabetes

Ada 5 perkara penting yang perlu anda berikan perhatian sebelum dan semasa anda melancong. Lihat tip di bawah ini:

#1. Rujuk doktor sebelum melancong

Perkara pertama yang perlu anda lakukan sebelum melancong adalah dengan merujuk kepada doktor yang merawat anda terlebih dahulu.

Doktor akan menyarankan sama ada anda boleh pergi
melancong
 atau sebaliknya.

 Selain itu, doktor mungkin akan menyarankan kepada anda untuk mengambil suntikan vaksin tertentu sebagai langkah perlindungan sewaktu mengembara.

 Biasanya, vaksin diambil dalam tempoh satu bulan sebelum tarikh perjalanan.

Untuk
pengurusan diabetes
 pula, doktor akan menasihatkan anda bagaimana untuk mengawal diabetes setiap masa.

Doktor juga akan membekalkan stok ubat-ubatan diabetes untuk keperluan sepanjang dalam perjalanan selain mengingatkan anda untuk memantau bacaan paras gula dalam darah.

#2. Bawa bekalan ubat dalam beg sandang

Apabila anda melancong, kesemua bekalan keperluan diabetes seperti ubat-ubatan dan alat bacaan gula dalam darah perlu dibawa lebih banyak.

Bekalan ini juga perlu diletakkan dalam beg sandang anda untuk memudahkan ia dikeluarkan dengan segera.

Antara keperluan yang mesti anda bawa bersama dengan jumlah yang mencukupi ialah:

Alat bacaan gula dalam darah (glukometer)

Jalur ujian

Bateri glukometer

Insulin
 berserta pam insulin

Picagari

Ubat diabetes

Kad rawatan atau buku log

Snek manis seperti biskut bagi mengelakkan hipoglisemia

#3. Makan makanan yang sesuai

Melancong boleh menjadi antara waktu di mana anda terliur untuk makan berbagai-bagai jenis makanan.

Namun, ia bukan lesen besar untuk anda makan tanpa memikirkan keadaan semasa anda.

Pastikan anda sentiasa mengamalkan pemakanan yang rendah gula dan
karbohidrat
.

Jika anda menaiki kapal terbang, lihat senarai menu makanan agar anda tahu apakah jenis makanan yang sesuai.

Amalan ini perlu dibuat di mana-mana sahaja, termasuklah restoran, gerai tepi jalan mahupun sewaktu di kedai runcit.

Jangan lupa untuk semak bacaan paras
gula dalam darah
 setiap kali selepas makan.

#4. Bawa bersama insulin

Jika anda merupakan penghidap
kencing manis
 yang bergantung kepada penggunaan insulin, jangan sesekali lupa untuk membawanya bersama.

 Insulin
 perlulah disimpan di tempat yang betul.
Ia tidak boleh disimpan dalam ruang yang panas seperti dalam kereta.

Ia juga perlu dijauhkan daripada sumber cahaya matahari dan lebih baik disimpan dalam tempat yang sejuk.

#5. Semak jadual suntikan insulin jika pergi ke zon masa berbeza

Jika anda melancong ke negara berbeza dengan zon waktu yang berlainan, anda perlu bertanya kepada doktor berkenaan waktu
suntikan insulin
 anda (bagi mereka yang menggunakan insulin).

Anda perlu merujuk pada masa sewaktu anda berlepas dan waktu ketibaan anda di negara tersebut sebelum membuat
suntikan insulin
.

Selain itu, pastikan anda sentiasa melihat bacaan paras gula dalam darah anda.

Bacaan paras gula dalam darah amat penting!

Ke mana-mana pun anda pergi, pesakit diabetes masih perlu memantau bacaan gula darah secara berkala.

Namun, ia bukanlah sebab yang menghalang anda untuk pergi melancong.

Teruskan perancangan anda untuk melancong dan mengembara, tetapi pastikan anda tahu apa yang perlu dibuat bagi menguruskan diabetes anda sepanjang masa.


Seronok Tak Terkata Bila Nampak Dua Garis UPT, Ini Apa Yang Berlaku Masa 2 Minggu Kehamilan!

Sewaktu hamil 2 minggu, badan anda mungkin menunjukkan tanda persediaan menerima pembentukan bayi. Pada penghujung minggu ini, telur anda akan dilepaskan, menunggu untuk disenyawakan.

Maklumkan pasangan anda bahawa anda telah bersedia.
Bayi anda bakal terbentuk
 tetapi memerlukan usaha anda dan pasangan. Usahalah sebaik mungkin pada minggu ini!

Tahukah anda salah satu perkembangan janin ialah jantina anak anda boleh ditentukan pada waktu ini? Namun, anda tidak akan mengetahuinya sehinggalah kehamilan mencapai 18 hingga 20 minggu.

 Anda mungkin tertanya-tanya bagaimana perkara ini berlaku semasa hamil 2 minggu. Ini penjelasannya!

Setiap orang mempunyai 46 kromosom yang membentuk material genetik anda. Daripada 46 kromosom terdapat 2 kromosom yang menentukan jantina anda, yang dipanggil seks kromosom.

Satu kromosom datang daripada sperma dan satu lagi daripada ovum. Ovum hanya mempunyai 1 jenis kromosom, dipanggil kromosom X sementara sperma boleh membawa kromosom X atau kromosom Y.

Jika bayi disenyawakan dengan seks kromosom XX, bayi yang terbentuk adalah bayi perempuan. Jika seks kromosom yang terbentuk ialah XY, maka bayi yang terhasil ialah bayi lelaki.

Perubahan hidup & tubuh badan

Bagaimanakah perubahan badan saya apabila hamil 2 minggu?

Semasa hamil 2 minggu, badan anda akan bersedia untuk ovulasi, yang bermakna telur akan dilepaskan dan bersedia untuk disenyawakan.

Lapisan uterus pula menebal, bersedia untuk memberikan nutrisi kepada bayi anda.

Penghujung minggu ini adalah waktu yang paling kondusif untuk mendapatkan bayi. Anda boleh
menggunakan ujian ovulasi untuk mengetahui waktu yang optimum untuk bermula.

Sewaktu hubungan kelamin, sperma daripada pasangan anda akan bergerak menuju ke telur. Kebiasaannya hanya satu sperma yang akan menembusi telur tersebut dan fertilisasi akan berlaku.

Apabila ini berlaku, telur yang telah disenyawakan akan menempel pada dinding uterus. Anda tidak akan mengetahui anda hamil melainkan setelah beberapa minggu.

Apakah yang perlu saya beri perhatian?

Menentukan waktu ovulasi mungkin sukar. Ia bergantung kepada tempoh kitaran haid anda dan sama ada tempohnya tetap atau tidak.

Jika kitaran haid tidak tetap, adalah agak sukar untuk menentukan bila telur telah dilepaskan.

Terdapat banyak aplikasi dan
alat untuk anda menentukan ovulasi anda.

Tanda ini mungkin termasuklah perubahan pada mukus serviks (jernih dan licin) atau peningkatan suhu badan yang dapat memberitahu bahawa anda sedang berovulasi.

Ovulasi mungkin berlaku antara 12 hingga 14 hari. Untuk meningkatkan peluang anda, anda patut merancang untuk mengadakan hubungan kelamin dengan pasangan anda beberapa hari sebelum dan meneruskan hingga
beberapa hari selepas waktu haid.

Anda mungkin perlu mencuba beberapa kali sebelum berjaya. Pastikan anda dan pasangan anda mengambil peluang ini.

Pertemuan dengan doktor

Apa yang harus saya maklumkan pada doktor?

Anda patut memaklumkan doktor anda bahawa anda sedang mencuba untuk hamil.

Doktor akan bertanya sejarah perubatan dan melaksanakan pemeriksaan kesihatan menyeluruh.

Sewaktu menjalani pemeriksaan fizikal sebelum kehamilan, anda patut memaklumkan doktor jika anda sakit atau mengambil sebarang ubat.

Ini dapat menyediakan anda lebih baik pada permulaan kehamilan.

Apakah ujian yang perlu saya tahu?

Pada waktu ini, anda mungkin mahu menggunakan ujian ovulasi.
Kitaran haid setiap wanita adalah berbeza.

Sesetengah wanita mungkin mendapat haid setiap 21 atau 28 hari.

 Jika anda merancang untuk kehamilan, ujian ovulasi akan membantu anda menentukan masa yang terbaik untuk mengadakan hubungan kelamin dengan pasangan anda.

Ujian lain yang patut anda ketahui ialah ujian kehamilan.

Setelah telur anda disenyawakan dengan sperma
, ia akan mengambil masa beberapa minggu untuk mengetahui anda hamil.

Sesetengah ujian kehamilan boleh mengesan kehamilan pada minggu anda terlepas haid manakala sesetengah yang lain mungkin hanya mengesan beberapa minggu selepas.

Sila hubungi doktor anda jika anda mempunyai sebarang tanda hamil 2 minggu.

Kesihatan & keselamatan

Apakah yang perlu saya tahu untuk kesihatan dan keselamatan semasa hamil?

Sebelum menerima berita baik hamil 2 minggu, berhati-hati dengan faktor yang berbahaya kepada anda dan bayi. Ini perkara yang patut anda perhatikan untuk memastikan keselamatan kehamilan anda.

Analgesik

Apa yang akan anda lakukan jika mengalami migrain? Adakah anda akan meminum ubat seperti Efferalgan (sejenis parasetamol) yang mengandungi Codeine® – Ingat! Anda hamil!

Kebanyakan ubat tahan sakit tidak selamat untuk kehamilan dan mengambil beberapa hari dalam badan. Bahan ubat-ubat ini boleh membahayakan perkembangan bayi dan
mengurangkan kesuburan anda.

Untuk keputusan terbaik, sila dapatkan nasihat doktor atau ahli farmasi sebelum mengambil sebarang ubat pada waktu hamil 2 minggu ini.

Alkohol, dadah dan produk tembakau

Sewaktu kehamilan, anda patut mengelakkan minum alkohol, mengunakan dadah dan produk tembakau.

Bahan ini boleh membahayakan kesuburan, meningkatkan risiko keguguran dan penyebab kecacatan dalam janin.

Antara kecacatan yang biasa ialah sindrom fetal keracunan alkohol, masalah pernafasan, berat rendah sewaktu kelahiran.

Sila dapatkan saranan doktor jika anda mempunyai sebarang persoalan atau berhadapan dengan sebarang masalah kesihatan.

Biar kami tunjukkan apa yang akan berlaku minggu hadapan.


Apa Itu Masalah Subkesuburan? Jom Kenali Apa 6 Punca Utama Ia Terjadi!

Tidak tahu mengenai masalah kesuburan wanita iaitu subkesuburan? Artikel ini adalah sangat tepat buat anda!

Pada tahun 2016, Jabatan Perangkaan Malaysia telah mendedahkan satu statistik yang menunjukkan kadar kehamilan negara kita telah jatuh mendadak ke tahap yang terendah dalam sejarah.

Ketika itu, nisbah kadar kehamilan buat wanita yang berusia 15 hingga 49 tahun hanya 1.9 bayi.

Lebih membimbangkan, purata umur ibu yang melahirkan bayi pertama adalah pada usia 27.7 tahun.

Statistik ini menunjukkan bahawa isu masalah kesuburan wanita terutamanya subkesuburan tidak lagi boleh dipandang remeh dan perlu ditangani dengan kadar segera.

Faktor risiko subkesuburan

Sebenarnya, terdapat beberapa faktor risiko yang akan meningkatkan risiko anda mengalami subkesuburan.

Kebanyakan faktor risiko ini pula adalah sama untuk lelaki dan juga wanita, termasuklah:

Wanita yang berusia 35 ke atas

Lelaki yang berusia 40 ke atas

Mempunyai berat badan yang lebih atau kurang dari BMI

Menghisap rokok

Mengambil dadah

Meminum alkohol secara berlebihan

Kerap mengalami stres sama ada pada fizikal atau mental

Kerap terdedah kepada radiasi

Kerap terdedah kepada toksin

Pengambilan ubat-ubatan yang tertentu

Kebanyakan punca berlakunya subkesuburan pula juga adalah sama seperti ketidaksuburan.

Kesukaran untuk hamil boleh jadi disebabkan masalah pada lelaki atau wanita atau kedua-duanya sekali.

Berikut merupakan faktor subkesuburan berlaku kepada individu:

#1. Masalah ovulasi wanita

Sama seperti masalah ketidaksuburan, ia juga kebiasaannya disebabkan oleh masalah ovulasi.

Tanpa proses ovulasi berfungsi dengan baik di dalam sistem reproduktif wanita, telur tidak boleh dilepaskan untuk disenyawakan.

Terdapat beberapa kondisi yang boleh menghalang proses ovulasi, termasuklah:

Polycystic ovary syndrome
 (PCOS): Kondisi ini menyebabkan proses ovulasi terhalang atau menyebabkan kitaran ovulasi terganggu.

Diminished ovarian reserve
 (DOR): Kondisi ini menyebabkan kiraan telur wanita berkurang disebabkan oleh penuaan atau pelbagai sebab yang lain seperti pengambilan ubatan atau pernah menjalankan pembedahan ovari.

Premature ovarian insufficiency
 (POI): Kondisi ini juga dikenali sebagai menopaus pramatang yang akan menyebabkan ovari gagal untuk berfungsi akibat kondisi perubatan atau rawatan seperti kimoterapi.

Hypothlamus
dan kondisi kelenjar pituitari: Kondisi ini akan memberi kesan terhadap kebolehan tubuh badan menghasilkan hormon untuk mengekalkan fungsi ovai yang normal
.

#2. Masalah rahim wanita

Rahim adalah tempat di mana bayi anda membesar. Ketidaknormalan atau kecacatan padanya sudah pasti akan mengganggu keupayaan anda untuk hamil. Ini termasuklah kondisi rahim kongenital, yang selalunya berlaku sejak lahir lagi, atau mungkin boleh berlaku seiring dengan perjalanan usia anda.

Antara kondisi rahim yang bermasalah termasuklah:

Septate uterus
: Kondisi ini berlaku apabila tisu rahim terbahagi kepada dua bahagian.

Bicornuate uterus
: Kondisi ini berlaku apabila rahim mempunyai dua kaviti -memberi bentuk seakan jantung, berbanding satu sahaja seperti yang sepatutnya.

Double uterus
: Kondisi ini berlaku apabila rahim mempunyai dua kaviti yang kecil dan kedua-duanya mempunyai bukaan masing-masing.

Fibroid: Kondisi ini berlaku apabila rahim mempunyai ketumbuhan di dalam atau di atasnya.

#3. Masalah tiub fallopio wanita

Tiub fallopio yang tersekat akan menghalang sperma daripada memasuki telur
. Ia boleh disebabkan oleh kondisi seperti:

Endometriosis

Pelvic inflammatory disease
 (PID)

Tisu mengalami parut akibat pembedahan yang pernah dilakukan, contohnya pembedahan untuk kehamilan ektopik

Pernah mengalami
gonorrhea
atau
chlamydia

#4. Masalah penghasilan sperma lelaki

Penghasilan sperma yang tidak normal
 boleh menyebabkan subkesuburan. Ini boleh berlaku disebabkan oleh pelbagai punca, termasuklah:

Gonorrhea

Chlamydia

HIV

Diabetes

Beguk

Kanser dan rawatannya

Pembesaran salur darah pada testis, yang dikenali sebagai
varicocele

Kecacatan genetik, seperti sindrom
Klinefelter

#5. Masalah pergerakan sperma lelaki

Pergerakan sperma yang tidak normal
 juga boleh menyebabkan subkesuburan. Ini boleh berlaku disebabkan oleh pelbagai punca, seperti:

Kondisi genetik, seperti
cystic fibrosis

Ejakulasi pramatang

Kecederaan atau kerosakan pada testis

Berlaku sekatan pada testis

#6. Masalah berkaitan sistem imunisasi tubuh badan

Dalam beberapa kes yang sangat jarang berlaku, ada wanita yang tubuh badannya akan mencipta antibodi yang menyerang embrio lalu menyebabkan keguguran.

Ini juga merupakan salah satu daripada punca subkesuburan.

Anda sebenarnya tidak perlu menunggu terlalu lama jika anda dan pasangan sudah mencuba sekian lama tetapi masih belum berjaya untuk hamil.

Sebaiknya, ujian kesuburan perlu dilakukan dengan kadar segera terutamanya jika anda sudah mencecah usia 35 tahun ke atas.

Ini bagi membolehkan doktor dan anda sendiri mengetahui punca sebenar anda dan pasangan masih belum berjaya bergelar ibu atau bapa.

Ia mungkin boleh jadi masalah kesuburan wanita sama ada subkesuburan atau ketidaksuburan.

Jika anda mengalami sebarang masalah kesuburan
, jangan pula terus berputus asa.

Ini kerana dengan bantuan teknologi perubatan kini, anda masih boleh hamil walaupun bukan secara alami.


Betul Ke Udara Boleh Meningkatkan Risiko Skizofrenia?

Skizofrenia adalah masalah berkaitan gangguan
pemikiran
 yang serius. Tetapi bagaimana kalau dikatakan udara yang kita hirup ini boleh menjadi antara punca peningkatan risiko untuk mengalami gangguan tersebut?

Penyumbang utama

Gangguan melibatkan pemikiran ini dikatakan telah menjejaskan berjuta-juta individu di seluruh dunia. Menurut Pertubuhan Kesihatan Dunia (WHO), dikatakan lebih kurang 20 juta individu  di seluruh dunia hidup dengan keadaan skizofrenia.

Halusinasi, dorongan kepercayaan yang salah secara berterusan (delusi), pemikiran bercelaru dan gangguan emosi merupakan ciri-ciri utama masalah
kesihatan mental
 ini dan ia merupakan penyumbang utama kepada ketidakupayaan diri.

Individu yang mempunyai masalah ini juga dikatakan mempunyai kecenderungan berdepan risiko kematian awal yang lebih tinggi berbanding individu lain secara umumnya. Walau bagaimanapun, saintis masih tidak mengetahui apakah yang menyebabkan berlakunya keadaan ini dan mengapa ia terjadi.

Setakat ini mereka menganggap faktor risiko utama penyumbang masalah mental ini adalah solekan
genetik
 individu melibatkan interaksi dengan
persekitaran
 seperti pengasingan sosial dan penyalahgunaan ubatan atau dadah.

Para penyelidikan masih berusaha untuk mencari semua faktor yang meningkatkan risiko perkembangan keadaan mental ini. Namun, berdasarkan satu kajian baharu, menunjukkan bahawa
pencemaran udara
 mungkin boleh menjadi salah satu punca yang menyumbangkan kepada risiko untuk mengalami
penyakit mental
 kronik ini.

Pencemaran udara tingkatkan risiko skizofrenia?

Melalui kajian yang dilakukan penyelidik dari Aarhus University di Denmark ini, mereka telah mengenal pasti satu lagi faktor yang boleh menjadi risiko untuk mengembangkan skizofrenia, iaitu pencemaran udara ketika zaman kanak-kanak.

Kajian yang diterbitkan dalam JAMA Network Open ini boleh dianggap sebagai bukti yang menunjukkan bahawa penyelidik perlu memandang berat isu pencemaran udara sebagai salah satu faktor serius bagi faktor risiko kepada masalah melibatkan
kesihatan otak
 dan mental.

Dalam kajian yang dilakukan ini, para penyelidik telah menganalisis data melibatkan 23,355 responden yang merupakan individu yang dilahirkan di Denmark antara 1 Mei 1981 hingga 31 Disember 2002.

Analisis yang dilakukan bermula ketika responden berusia 10 tahun sehingga kejadian pertama berlakunya skizofrenia, perpindahan, kematian atau sehingga tarikh 31 Disember 2012 (yang mana tiba dahulu, berdasarkan laporan yang diterbitkan).

Pasukan penyelidikan mempunyai akses kepada maklumat mengenai data genetik setiap individu yang terlibat melalui The Lundbeck Foundation Initiative for Integrative Psychiatric Research, atau iPSYCH. Data yang diperoleh turut mengenai perubahan kesihatan mental dan data pencemaran udara semasa zaman kanak-kanak mereka.

Daripada jumlah responden yang terlibat dalam kajian, seramai 3,531 individu mengalami masalah penyakit mental ini.

Analisis kajian

Analisis kajian menunjukkan bahawa individu yang mengalami pendedahan kepada tahap pencemaran udara yang tinggi sewaktu membesar mempunyai risiko peningkatan masalah mental semasa dewasa.

Menurut penyelidik kanan kajian ini, Dr. Henriette Thisted Horsdal,  “Berdasarkan kajian, ia menunjukkan bahawa semakin tinggi tahap pencemaran udara, maka akan semakin besar risiko untuk mengalami masalah gangguan
pemikiran
 ini.

“Bagi setiap peningkatan 10 mikrogram per meter padu (merujuk kepada kepekatan nitrogen dioksida dalam udara persekitaran) dalam purata harian, risiko mengalami skizofrenia akan meningkat lebih kurang 20 peratus,” ujar Dr. Henriette.

Beliau menambah, seorang kanak-kanak yang terdedah kepada purata harian melebihi 25 mikrogram per meter padu mempunyai lebih 60 peratus risiko untuk mengembangkan masalah berkaitan pemikiran ini, berbanding kanak-kanak yang terdedah kurang daripada 10 mikrogram per meter padu.

Apa yang boleh difahami melalui penyelidikan ini adalah, sekiranya risiko jangka panjang skizofrenia sebanyak lebih kurang dua peratus, ini bermakna bagi seseorang individu dewasa yang tinggal di kawasan dengan pencemaran udara paling rendah mempunyai risiko di bawah dua peratus.

Sebaliknya, bagi individu yang membesar di kawasan dengan pencemaran udara paling tinggi, risiko untuk mengalami masalah gangguan pemikiran sepanjang hayat mereka adalah kira-kira tiga peratus.

Masih kabur

Para pengkaji masih tidak mempunyai sebab jelas yang menghubungkan antara pendedahan kanak-kanak dengan pencemaran udara dan kesan risiko penyakit mental kronik ini. Namun penyelidik menegaskan bahawa faktor risiko alam sekitar ini adalah bebas daripada faktor risiko lain yang berisiko mengembangkan keadaan ini seperti risiko
genetik
.

Dr. Henriette turut memberitahu, “Walau bagaimanapun, risiko untuk mengembangkan
gangguan mental
ini adalah lebih tinggi sekiranya anda mempunyai sejarah genetik untuk mengembangkan keadaan kesihatan ini.”

Penyelidik turut menyatakan masih terdapat pelbagai persoalan berkaitan hubung kait antara
penyakit mental
 kronik ini dengan kualiti udara yang tidak mampu dijawab, dan menegaskan bahawa masih banyak penyelidikan lanjut yang perlu dilakukan bagi menjelaskan keadaan ini.

Jadi apa yang boleh disimpulkan, berdasarkan kajian terdahulu, pencemaran udara tidak menyumbang kepada perkembangan berkaitan skizofrenia.

Adakah skizofrenia boleh dirawat?

Skizofrenia tidak boleh dirawat tetapi kebanyakan simptomnya boleh dirawat dengan ubat dan terapi tingkah laku kognitif (
cognitive behavioral therapy
). Penyakit mental sering kali berlaku kepada individu yang mempunyai cara fikir yang salah atau berfikiran negatif dalam jangka masa yang lama.

Oleh sebab itu doktor akan menggunakan terapi kognitif untuk membantu mengenal pasti tabiat tersebut. Kemudian terapi tingkah laku dan panduan latihan untuk mengelakkan cara pemikiran itu akan diberikan kepada individu dengan gangguan mental ini. Jika seseorang individu itu tidak lagi berfikir dengan cara yang sama, bermakna simptomnya telah disembuhkan.

Selain itu, doktor mungkin menyarankan ubat anti neurotik harian untuk menghalang simptom delusi dan paranoia. Doktor juga akan menggunakan terapi psikososial untuk individu terlibat. Rawatan psikososial ialah
terapi kaunseling
 yang membantu individu dalam aktiviti harian dan aktiviti komuniti.

Perubahan corak kehidupan

Melakukan perubahan dalam kehidupan seharian juga dikatakan dapat membantu menangani masalah berkaitan penyakit mental kronik ini, seperti:

Memastikan anda mengambil ubat anda setiap hari seperti saranan doktor

Mengelakkan pengambilan alkohol kerana ia boleh menjejasan fungsi dan kesan ubat

Menghindari sebarang situasi atau keadaan yang boleh menyebabkan wujudnya tekanan, seperti tidak cukup waktu
tidur,
 pemakanan tidak seimbang dan
 pengambilan kafein berlebihan

Konklusinya

Walaupun skizofrenia merupakan satu keadaan yang boleh berlaku kepada sesiapa sahaja tanpa mengira jantina atau usia. Namun apa yang pasti, skizofrenia adalah satu keadaan yang tidak berlaku disebabkan oleh pencemaran udara. Dalam masa yang sama pastikan anda mendapatkan pemeriksaan doktor jika anda mengesyaki wujudnya gejala yang mungkin akan meningkatkan risiko penyakit ini kepada anda.

Hello Health Group
 tidak menyediakan nasihat perubatan, diagnosis, atau rawatan.


3 Tip Mengelakkan Mimpi Basah Sewaktu Puasa

Mimpi basah berlaku ketika seseorang mengalami ejakulasi ketika tidur setelah menerima rangsangan seksual melalui mimpi. Bagaimana jika anda bermimpi basah ketika berpuasa? Adakah terdapat cara untuk mengelakkan mimpi basah semasa berpuasa?

Sebelum menjawab soalan-soalan di atas, adalah penting untuk memahami mengapa anda boleh mengalami mimpi basah.

Apa yang menyebabkan mimpi basah?

Mimpi basah berlaku disebabkan oleh kenaikan paras testosteron yang berlaku di dalam badan lelaki semasa akil baligh. Apabila badan anda menghasilkan testosteron, anda berupaya mengeluarkan air mani melalui ejakulasi zakar.

Selama seorang lelaki masih menghasilkan hormon testosteron, tubuh akan terus menghasilkan air mani yang boleh dilepaskan melalui ejakulasi, bahkan ketika anda tidur. Maksudnya, kedua-dua remaja lelaki dan dewasa masih boleh mengalami mimpi basah walaupun selepas mencapai akil baligh.

Semasa fasa tidur REM (pergerakan mata laju), adalah normal bagi lelaki untuk mengalami ereksi. Ada bahagian tertentu pada otak yang dimatikan semasa tidur REM, sehingga ketika anda tengah tertidur, otak “mengabaikan” gerak-geri zakar.

Jika normalnya pada siang hari otak boleh mengendalikan zakar untuk memastikan ereksi hanya terjadi apabila diperlukan, masa tidur REM zakar bebas melakukan apa yang dimahukan. Sekiranya anda mempunyai mimpi  erotik semasa tidur, anda mungkin mengalami ereksi dan ejakulasi.

Adakah terdapat cara untuk mengelakkan mimpi basah semasa berpuasa?

Beberapa cara mudah di bawah boleh membantu anda mengelakkan impian basah semasa berpuasa.

1. Membezakan antara imaginasi dan realiti

Untuk mengelakkan mimpi erotik pada masa-masa yang tidak diingini, anda perlu menjadi lebih sedar sepanjang siang hari. Jadi lebih peka dengan persekitaran kawasan kejiranan anda. Anda harus dapat melihat perbezaan antara mimpi dan realiti. Tegaskan keinginan anda untuk bangun, jadi, kenali perbezaan “suasana” ketika anda bermimpi.

Anda boleh melatihnya pada waktu lain apabila anda sedar, contohnya dengan membayangkan anda menekan dua jari tangan kanan anda ke telapak tangan kiri. Tekan dengan keras, dan bayangkan jari-jari anda menembusi telapak tangan kiri. Dalam keadaan sedar, sudah tentu ini tidak mungkin. Bahkan menyebabkan anda sakit. Begitu juga di alam mimpi, anda boleh memaksa diri anda untuk melakukan perkara yang sama. Perbezaannya, kini mungkin jari anda boleh menembus telapak tangan, kerana tidak ada yang mustahil dalam mimpi tersebut.

Biasanya apabila anda bermimpi, anda menerimanya sebagai perkara yang sebenar. Hanya apabila anda bangun, anda sedar sesuatu yang pelik. Dengan berusaha melatih diri agar lebih sedar, lambat-laun kesedaran diri ini akan merasuki alam bawah sedar anda apabila bermimpi dan membuat anda tersedar, “Ini tidak nyata, saya sedang bermimpi!” Ini membuat anda jadi lebih sedar akan persekitaran mimpi. Anda menjadi lebih fokus dan mempunyai gambaran sebenar siapa anda sebenarnya, di mana anda berada, dan apa yang anda mahu lakukan – tidur atau bangun.

2. Jangan berfikir tentang kekasih sebelum tidur

Mimpi sering kali mencerminkan keinginan, di mana minda bawah sedar anda menunjukkan sesuatu yang anda mahukan. Jadi, sebaiknya elakkan berfikir tentang artis kesayangan anda di siang hari untuk mengelakkan mimpi basah sewaktu berpuasa.

Semakin anda menumpukan tenaga anda untuk berfikir tentang seseorang, semakin besar kemungkinan orang tersebut muncul dalam impian anda. Pasangan anda mungkin muncul dalam satu daripada sejuta senario yang berbeza, termasuklah mimpi basah.

Kadangkala sesuatu peristiwa dalam kehidupan dapat memunculkan kenangan lama yang dapat menggalakkan neuron di otak untuk nostalgia atau membayangkan. Jika ingatan lama tiba-tiba menjadi segar dalam fikiran anda, contohnya mengingati temu janji pertama atau malam pertama, maka ada kemungkinan anda secara tidak sedar mengaktifkan bahagian otak tersebut dalam mimpi.

3. Muhasabah (Meditasi) sebelum tidur

Adalah penting untuk tidur dengan keadaan minda yang jelas, terutamanya jika anda ingin cuba mengatur apa yang ingin anda mimpikan. Anda boleh bermula dengan rutin bermuhasabah untuk merangsang minda yang sihat. Bermuhasabah sekali dalam waktu yang santai di tengah hari dan kemudian lakukan lagi setengah jam sebelum tidur. Kaedah ini memberi anda banyak masa untuk memikirkan diri anda, apa yang anda lakukan sepanjang hari, dan bertenang sebelum tidur.

Kesejahteraan mental harus menjadi keutamaan bagi semua orang, kerana ini dapat dilihat dalam setiap aspek kehidupan anda, termasuk bagaimana anda bermimpi.

Tetapi mimpi tidak boleh dirancang

Sehingga kini tidak ada cara yang terbukti secara saintifik yang dapat mengawal garis cerita mimpi seseorang atau meramalkan apabila mimpi tertentu akan berlaku. Mimpi berlaku apabila anda tidak sedarkan diri, tidak mempunyai keupayaan untuk berfikir secara logik.

Malah, tiada apa yang boleh anda lakukan untuk bangun semula atau hentikan mimpi basah ketika berpuasa. Seperti mana-mana mimpi anda yang lain, mimpi erotik atau seksual tidak dapat anda kawal atau cegah. Malah anda mungkin tidak ingat mimpi anda malam tadi. Tambahan pula, mimpi basah adalah bahagian semula jadi dari reaksi badan normal semasa tidur.

Anda mungkin berminat untuk membaca artikel:

Mengapa Kita Mengalami Mimpi?

Ada Apa Dengan Mimpi

Mengigau Semasa Tidur: Apakah Puncanya?


Kecerdasan Buatan Mampu Meramal Kematian Awal Akibat Penyakit Kronik

Sektor penyediaan perkhidmatan kesihatan dunia berkembang dengan semakin baik seiring perkembangan sains dan teknologi. Terbaharu, kajian yang dijalankan oleh
University of Nottingham
 menunjukkan kecerdasan buatan mampu menjangkakan kematian awal seseorang individu yang disebabkan oleh penyakit kronik. Komputer yang berkemampuan untuk meramal kematian awal boleh memberi kesan yang amat besar dalam menambah baik penjagaan kesihatan yang bersifat pencegahan pada masa hadapan.

Sekumpulan saintis data penjagaan kesihatan dan doktor telah membangunkan dan menguji satu sistem algoritma ‘pembelajaran mesin’ yang berasaskan komputer yang bertujuan meramal risiko kematian awal disebabkan oleh penyakit kronik dalam populasi umur pertengahan yang agak besar. Mereka mendapati sistem kecerdasan buatan (AI) ini sangat tepat dalam ramalannya dan melakukannya dengan lebih baik berbanding pendekatan standard semasa untuk ramalan yang dibangunkan oleh pakar. Kajian yang bertajuk
‘Prediction of Premature All-cause Mortality: A Prospective General Population Cohort Study Comparing Machine-learning and Standard Epidemiological Approaches’
telah diterbitkan pada 27 Mac 2019 dalam jurnal PLOS ONE melalui edisi koleksi khas
‘Machine Learning in Health and Biomedicine’.

Penyelidik utama yang juga pensyarah epidemiologi dan sains data, Dr. Stephen Weng berkata, penjagaan kesihatan yang bersifat pencegahan adalah keutamaan yang semakin berkembang dalam melawan penyakit-penyakit serius, oleh itu pasukan penyelidik yang diketuainya telah membuat penyelidikan dalam masa beberapa tahun bertujuan menambah baik ketepatan penilaian risiko kesihatan berkomputer dalam populasi umum. Menurut beliau lagi, kebanyakan aplikasi memfokuskan kepada satu bidang penyakit sahaja, dan meramal kematian disebabkan beberapa hasil penyakit berbeza adalah bersifat sangat kompleks disebabkan oleh faktor persekitaran dan individu yang mempengaruhinya. Menurut Dr. Stephen Weng, pasukan penyelidiknya telah mengambil langkah yang besar kehadapan dalam bidang tersebut dengan membangunkan pendekatan yang bersifat holistik dan unik untuk meramal risiko kematian awal seseorang individu melalui pembelajaran mesin. Kajian tersebut menggunakan komputer untuk membina model ramalan risiko baharu yang mengambil kira faktor demografi, biometrik, klinikal dan cara hidup seseorang yang dinilai termasuklah pemakanan daging, buah dan sayur dalam diet mereka.

Pasukan penyelidik kemudiannya membuat pemetaan ramalan yang terhasil kepada data kematian daripada kohort, menggunakan rekod kematian Pejabat Perangkaan Kebangsaan, pendaftaran kanser UK dan statistik
‘hospital episodes’.
Mereka menemui bahawa algoritma pembelajaran mesin jauh lebih tepat dalam meramal kematian berbanding model ramalan standard. Salah seorang penyelidik yang juga ahli akademik klinikal, Profesor Joe Kai menyatakan bahawa, teknik penggunaan kecerdasan buatan yang mereka gunakan adalah berbeza dengan teknik yang biasa digunakan. Teknik tersebut adalah baharu bagi kebanyakan penyelidikan kesihatan dan agak sukar untuk diikuti. Oleh itu, mereka akan membuat laporan dengan jelas berkenaan kaedah dan teknik yang mereka gunakan, sekaligus membantu pengesahan saintifik dan pembangunan masa hadapan bidang ini untuk tujuan penjagaan kesihatan.

Pasukan penyelidik tersebut telah menggunakan data kesihatan lebih daripada setengah juta individu yang berusia diantara 40 hingga 69 tahun yang direkrut untuk UK Biobank dalam tempoh masa diantara 2006 hingga 2010 dengan penyusulan sehingga tahun 2016.

Para penyelidik turut meramal peranan kecerdasan buatan yang akan memainkan peranan penting dalam pembangunan alatan masa hadapan yang berkemampuan dalam menyampaikan ubat-ubatan peribadi yang menyesuaikan pengurusan risiko kepada pesakit.


Ibu Baru Bersalin? Ini Cara Membersihkan Kemaluan Bayi Perempuan

Bagi ibu bapa yang mempunyai bayi perempuan, salah satu penjagaan penting yang perlu anda ambil tahu adalah mengenai bahagian kemaluan mereka dan cara membersihkan kemaluan bayi perempuan.

Alat kelamin bayi perempuan adalah sangat sensitif, jadi anda perlu berhati-hati semasa membersihkan bahagian ini.

Ramai ibu bapa membersihkan bahagian lampin bayi perempuan
 dengan hanya menggunakan air dan pad kapas pada beberapa minggu terawal kelahiran bayi.

Anda boleh juga meletakkan sedikit cecair pembersih
 bayi yang lembut dalam air untuk membersihkan alat sulit si manja.

Selain itu, anda juga boleh menggunakan tisu basah bayi yang bebas alkohol dan bebas pewangi untuk mencuci kemaluan bayi perempuan anda.

Penggunaan cecair pembersih yang lembut yang dibuat khas untuk bayi dapat membantu melindungi penghadang kulit semula jadi si manja ibu.

Sebelum menggunakan pembersih cecair ataupun tisu basah pada si manja, periksa dahulu sama ada produk tersebut cukup sensitif dengan cara meletakkannya sedikit pada
 kulit bayi.

Jika anda menggunakan pembersih cecair, anda perlu memasukkan sedikit cecair tersebut di dalam air dahulu. Jangan terus sapu pada tubuh bayi.

Cara membersihkan kemaluan bayi perempuan

Semasa menukar lampin, bersihkan dahulu
bahagian lampin daripada najis.

Cara membersihkan kemaluan bayi perempuan adalah dengan sentiasa lap alat kemaluan bayi anda dari hadapan ke belakang, jauh dari vagina dan uretra (tempat dia mengeluarkan air kencing).

Dengan cara mengelap dari depan ke belakang juga dapat membantu untuk elak bakteria berpindah dari bahagian punggung ke vagina atau uretra yang boleh mengakibatkan jangkitan.

Jika bahagian lampin si manja sangat kotor dengan najisnya yang melekat pada bibir faraj (labia), lakukan cara seperti ini:

Bersihkan jari anda dahulu sebelum menyentuh bahagian lampin bayi. Kemudian, barulah bersihkan bibir faraj bayi dengan lembut.

Gunakan pad kapas lembap yang bersih atau tisu basah bayi yang bebas pewangi untuk membersihkan bahagian kemaluan bayi, bermula dari depan ke belakang.

Bersihkan setiap sudut pada labianya dengan menggunakan pad kapas ataupun tisu basah bayi.


Tekan Perut Boleh Tahu Hamil Atau Tidak? Sebelum Cuba, Baca Ini Dulu!

Kaedah tekan perut untuk mengetahui hamil atau tidak benar-benar berkesan ke? Ingin tahu sama ada cara mengetahui kehamilan dengan meraba perut ini berkesan atau sebaliknya, teruskan membaca perkongsian artikel ini untuk jawapannya.

Untuk mendapatkan lebih banyak info tentang Kehamilan, sila dapatkannya
di sini.

Tekan perut untuk mengetahui hamil, berkesan ke?

Berasa sakit pada bahagian bawah perut atau merasakan keadaan perut seperti mengeras, bengkak atau berat, bukanlah
tanda awal kehamilan
.

Secara amnya apabila disentuh atau ditekan, perut dan bahagian abdomen seseorang wanita itu tidak akan menunjukkan tanda-tanda kehamilan yang ketara pada
fasa awal mengandung.
 Ia selalunya bergantung kepada jenis badan individu.

Jadi pemeriksaan sendiri terhadap perut tidak akan membawa kepada sesuatu yang konklusif. Bagi
wanita yang pertama kali hamil,
 biasanya hanya akan mula menunjukkan tanda berbadan dua sehinggalah usia kandungan 20 minggu dan ke atas.

Pun begitu, untuk mereka yang pernah merasai pengalaman mengandung dan melahirkan anak berkemungkinan tanda kehamilan pada perut dapat dikesan lebih cepat.

Mencuba cara mengetahui kehamilan dengan meraba perut

Bagi kebanyakan
trimester pertama
, tidak banyak perbezaan pada bahagian perut yang mungkin dapat anda rasai.

Perut berkemungkinan menjadi lembut dan tampak sedikit besar – keadaannya seperti anda mengalami kembung perut semasa haid atau selepas makan dengan banyak.

Bayi dalam kandungan
 anda masih kecil. Pada akhir trimester pertama, beratnya mungkin hanya setengah auns dengan ukuran sekitar 2 inci panjang.

Rahim masih terletak pada pelvis – dilindungi dengan sebaiknya oleh tulang yang kuat.

Pada awal kehamilan, perut yang lebih besar atau terasa senak mungkin disebabkan oleh perubahan pada sistem pencernaan. Ini kerana apabila rahim mengambil lebih banyak ruang pada pelvis, ia secara tidak langsung akan mendorong usus naik ke atas.

Selain itu, perubahan hormon turut melambatkan proses penghadaman, sekali gus menyebabkan berlakunya peningkatan gas dan masalah sembelit.

Dari minggu ke minggu, anda akan mula berasa letih dan perut akan mula menampakkan
baby bump
 – ini biasanya lebih cenderung dialami pada akhir trimester pertama atau
awal trimester kedua.

Tekan perut untuk mengetahui hamil? Ini keadaan sebenarnya

Anda tidak boleh menentukan diri hamil atau tidak dengan menekan atau menyentuh perut secara fizikal pada peringkat awal kehamilan, itu adalah kenyataan.

Tetapi terdapat beberapa simptom awal kehamilan yang mungkin anda rasai secara dalaman pada bahagian perut dan ini boleh dianggap sebagai gejala awal mengandung.

Anda juga akan mula merasakan pergerakan bayi tetapi ia tidak akan berlaku pada awal fasa kehamilan. Paling awal
pergerakan bayi
 akan mula dapat dirasai adalah apabila kandungan memasuki minggu ke-16 kehamilan.

Pun begitu, ada juga wanita berbadan dua yang hanya dapat merasakan pergerakan bayi dalam kandungan apabila memasuki minggu ke-24 kehamilan. Biasanya keadaan ini lebih dialami oleh wanita dengan kehamilan pertama.

Cara mengetahui kehamilan dengan meraba perut bagi merasai tendangan bayi juga akan dapat dilakukan oleh pasangan dan ahli keluarga hanya apabila usia kehamilan semakin meningkat – trimester kedua dan
trimester ketiga
.

Baca juga:

Tanda awal kehamilan

Anda sememangnya tidak akan dapat menentukan diri hamil pada peringkat awal kehamilan dengan menyentuh atau meraba perut.

Tetapi terdapat beberapa gejala awal yang mungkin dirasai dalam tempoh beberapa hari atau minggu pertama selepas mengandung dan selepas terlepas
kitaran haid bulanan
.

Tekan perut untuk mengetahui hamil: Gejala melibatkan abdomen

Ini gejala yang melibatkan abdomen selain menggunakan kaedah tekan perut untuk mengetahui hamil:

Mual atau
morning sickness
 – simptom yang paling kerap berlaku semasa trimester pertama dan akan hilang. Tetapi ada juga wanita yang mengalaminya
sepanjang tempoh kehamilan

Kekejangan di bahagian bawah perut
 – kekejangan implantasi mungkin berlaku kira-kira seminggu
selepas ovulasi
. Regangan dan pembesaran rahim pada awal kehamilan juga boleh menyebabkan anda mengalami kekejangan perut

Sembelit

Pedih ulu hati,
 rasa senak perut atau asid refluks

Perut kembung dan berangin
 – perubahan hormon yang menjejaskan saluran penghadaman juga boleh menyebabkan badan menghasilkan lebih banyak gas, kesannya perut menjadi kembung

Simptom awal kehamilan lain termasuk:

Pendarahan implantasi
 – pendarahan berwarna merah jambu atau kecoklatan, agak berbeza daripada pendarahan haid. Biasanya berlaku antara 1-3 hari

Muntah-muntah

Keletihan atau lemah badan

Payudara lembut atau bengkak

Sakit kepala

Kerap buang air kecil

Sakit pinggang – boleh berlaku pada awal kehamilan tetapi lebih kerap berlaku semasa minggu ke-27 hingga 34 kehamilan

Mengidam makanan
 atau tiada selera makan

Bahagian sekitar puting – areola – menjadi gelap

Sudah tentu, cara terbaik untuk mengetahui anda mengandung adalah dengan mengambil ujian kehamilan, berbanding dengan tekan perut untuk mengetahui hamil atau tidak.

Melakukan ujian kehamilan

Waktu terbaik untuk
melakukan ujian kehamilan
 adalah pada hari pertama anda tidak mengalami pendarahan haid pada bulan tersebut.

Walaupun terdapat kit kehamilan mendakwa dapat memberikan keputusan tepat sebelum kitaran haid, tetapi amat disarankan untuk anda menunggu sehingga terlepas haid bulanan bagi mendapatkan jawapan yang boleh dipercayai.

Kesimpulannya, kaedah tekan perut untuk mengetahui hamil, cara yang tidak berkesan. Sebaliknya untuk mendapatkan lebih kepastian sama ada anda hamil atau tidak, lakukan ujian kehamilan atau berjumpalah doktor untuk melakukan ujian darah.


Gangguan Kegelisahan

Definisi

Apa itu gangguan kegelisahan (
anxiety disorder
)?

Penyakit kegelisahan adalah sekumpulan penyakit mental yang melibatkan reaksi kegelisahan dan keresahan yang melampau. Kegelisahan dan keresahan yang dialami ini boleh menjadi terlalu teruk sehingga menyebabkan gangguan kepada fungsi harian penghidap. Terdapat beberapa jenis
penyakit mental
 di bawah kumpulan besar gangguan kegelisahan ini. Antaranya adalah:

Gangguan kegelisahan umum (GAD)

Untuk seseorang itu disahkan menghidap GAD, mereka perlu mengalami kegelisahan melampau dalam tempoh 6 bulan yang lalu (dengan lebih banyak hari mengalami simptom berbanding tidak mengalami simptom). Kegelisahan ini disebabkan oleh aktiviti atau majlis pelbagai jenis (seperti persembahan di
tempat kerja
 atau di sekolah).

Seperti penyakit lain dalam kumpulan besar gangguan ke
gelisah
an, penghidap GAD akan mempunyai masalah dan kesukaran dalam mengawal simptom mereka. Simptom-simptom ini menyebabkan gangguan dalam keupayaan seseorang itu untuk meneruskan kehidupan seperti biasa.

Gangguan kegelisahan sosial atau fobia sosial

Gangguan kegelisahan sosial ini dicirikan oleh rasa takut, gemuruh dan gelisah yang melampau akibat daripada situasi sosial. Situasi sosial ini membabitkan penghidap itu diperhatikan orang seperti ketika memberi ucapan, ketika berbual dengan orang yang tidak dikenali atau diperhatikan ketika sedang makan atau minum.

Gangguan Panik (
Panic disorder
)

Dalam gangguan panik, ciri utama penyakit mental ini adalah
serangan panik
 berulang yang berlaku secara tiba-tiba dan memuncak dalam masa yang sangat singkat. Serangan panik ini diikuti oleh simptom-simptom fizikal yang mungkin sama dengan simptom keadaan kesihatan yang lain seperti serangan jantung, gangguan saraf dan juga sesak nafas.

Fobia khusus

Fobia khusus merujuk kepada rasa takut yang khusus terhadap sesuatu perkara. Fobia ini boleh tertumpu kepada suatu perkara, objek ataupun situasi. Contohnya, fobia terhadap suntikan jarum, fobia terhadap badut atau fobia terhadap kawasan tinggi. Apabila berada dalam keadaan atau pencetus fobia ini, rasa takut, gemuruh dan gelisah yang mendadak memuncak dengan cepat. Sebagai tindak balas, penghidap akan menjauhkan diri mereka daripada perkara-perkara yang dapat mencetuskan fobia mereka.

Apakah kebarangkalian trauma?

Data global menunjukkan 24.9% daripada orang dewasa mengalami salah satu daripada penyakit dalam kumpulan besar gangguan kegelisahan. Sekitar 7 juta rakyat Malaysia menghidapinya. Sila berbincang dengan doktor anda untuk mendapatkan maklumat lanjut.

Ketahui simptom-simptomnya

Apakah simptom-simptom kegelisahan?

Simptom kegelisahan bergantung kepada jenis penyakit yang tergolong dalam kumpulan besar gangguan kegelisahan. Berikut adalah simptom-simptom yang boleh berlaku mengikut jenis-jenis penyakit kegelisahan yang ada:

Gangguan kegelisahan umum

Terdapat 6 simptom untuk GAD dan diagnosis boleh dibentuk jika seseorang itu hanya memiliki 3 atau lebih simptom yang berlaku dengan banyaknya dalam tempoh 6 bulan yang lalu. Simptom-simptom tersebut adalah:

Rasa cemas dan sentiasa resah.

Cepat penat dan kerap rasa letih.

Suka untuk fokus pada suatu tugas.

Tegang otot.

Gangguan tidur.

Mudah terganggu (
Irritability
).

Gangguan panik

Ketika serangan panik berlaku, 4 atau lebih simptom di bawah boleh dizahirkan oleh si penghidap:

Jantung berdegup laju.

Berpeluh.

Bergetar.

Rasa lemas dan/atau sesak nafas
.

Rasa tercekik.

Sakit dada.

Mual atau rasa tidak sedap perut.

Rasa ingin pitam.

Rasa dingin atau panas.

Rasa kebas atau semut-semut pada badan.

Derialisasi (rasa seolah-olah terputus daripada realiti atau diri sendiri)

Rasa takut akan hilang kawalan atau akan menjadi gila.

Rasa takut akan kematian.

Tambahan kepada simptom-simptom di atas, mereka yang menghidap gangguan panik turut mengalami salah satu atau kedua-dua perkara di bawah dalam tempoh 1 bulan yang lalu:

Kerisauan yang berterusan tentang kemungkinan serangan panik di masa akan datang dan juga kesannya terhadap diri penghidap (kematian, serangan jantung dan lain-lain).

Perubahan tingkah laku maladaptif yang signifikan. Perubahan tingkah laku ini terjadi untuk menekan atau menghalang cetusan serangan panik.

Fobia sosial

Antara simptom untuk fobia sosial adalah seperti berikut:

Gugup berlebihan ketika melakukan interaksi sosial.

Rasa cemas dan takut yang melampau selama berhari-hari, minggu ataupun bulan.

Ketakutan atau rasa resah yang melampau apabila diperhatikan atau dinilai oleh orang lain, khususnya orang yang tidak dikenali.

Menghindari pandangan mata ketika berbicara dengan orang lain atau dalam khalayak ramai.

Memilih untuk berdiam diri atau bersembunyi bagi mengelakkan diri daripada orang lain.

Menjauhkan diri daripada aktiviti sosial dan keramaian.

Sesak nafas.

Rasa mual dan/atau tidak sedap perut.

Mimik wajah yang malu atau merah menandakan rasa takut apabila diminta untuk bercakap di khalayak ramai.

Fobia khusus

Simptom untuk fobia khusus hanya berlaku apabila terjadinya pendedahan kepada objek atau situasi yang menjadi fobia kepada seseorang itu. Penghidap sama ada akan melalui fobia tersebut dengan penuh rasa takut yang cukup kuat atau bertindak dengan mengelak situasi atau perkara tersebut semampu boleh. Secara amnya, mereka yang mengalami fobia khusus akan menzahirkan simptom seperti berikut:

Jantung berdegup laju
 dan sesak nafas.

Berpeluh.

Rasa mual atau loya.

Rasa marah dan takut yang membuak-buak ketika terdedah kepada keadaan fobia.

Rasa ingin
pitam
.

Penting untuk diingati bahawa diagnosis penyakit-penyakit di atas hanya dapat dibuat setelah kemungkinan penyakit fizikal lain telah disingkirkan (seperti
hipertiroid
 dan penyakit jantung).

Mungkin terdapat beberapa tanda atau simptom yang tidak disenaraikan di atas. Jika anda mempunyai sebarang kebimbangan tentang simptom-simptom tersebut, sila berjumpa dengan doktor anda.

Bila saya harus berjumpa doktor?

Segera bertemu dengan doktor jika anda mengalami perkara-perkara di bawah:

Anda berterusan diserang oleh rasa gelisah sehingga mengganggu aktiviti harian.

Rasa cemas yang sukar untuk ditangani.

Stres kronik, ketagihan alkohol, penggunaan dadah atau memiliki masalah mental yang lain.

Mempunyai rasa untuk mencederakan diri sendiri atau bunuh diri.

Jika anda mengalami mana-mana tanda dan simptom yang disenaraikan di atas atau anda mempunyai sebarang persoalan, sila berunding dengan doktor anda. Setiap tubuh manusia bertindak dengan berbeza. Oleh itu, cara yang terbaik adalah untuk berbincang dengan doktor anda bagi menentukan penyelesaian terbaik untuk situasi anda.

Ketahui puncanya

Apa yang mengakibatkan gangguan kegelisahan?

Punca kepada gangguan ini
 tidak diketahui dengan tepat. Namun yang demikian, pengkaji berpendapat bahawa ia dipengaruhi oleh faktor genetik. Selain itu, pengalaman lampau yang traumatik turut berupaya untuk mencetuskannya. Keadaan kesihatan tertentu juga turut mempengaruhi kemungkinan untuk mengalami gangguan kegelisahan.

Ketahui faktor risiko

Apa faktor yang meningkatkan risiko saya?

Faktor risiko untuk kegelisahan bergantung kepada jenis penyakit kegelisahan tersebut. Secara amnya, perkara-perkara berikut dapat meningkatkan risiko anda untuk menghidap kegelisahan:

Trauma masa lampau
.
Trauma ketika kecil
 akibat pengalaman seperti gangguan seksual, penceraian, pembunuhan dan menyaksikan perkara ngeri lain boleh mencetuskan kegelisahan di masa akan datang.

Genetik
. Mempunyai sejarah keluarga yang kuat dapat meningkatkan risiko anda untuk mengalami penyakit kegelisahan.

Keperibadian tertentu
. Orang yang mempunyai keperibadian tertentu lebih cenderung untuk menghidap gangguan kegelisahan berbanding orang lain.

Mengalami penyakit mental yang lain
. Penyakit mental lain seperti
kemurungan
 dan
bipolar
 boleh meningkatkan kemungkinan anda untuk menghidap kegelisahan.

Penggunaan ubat, dadah atau alkohol
. Penyalahgunaan bahan terlarang dan juga ubat tertentu boleh menyebabkan anda lebih cenderung untuk menghidap kegelisahan berbanding orang lain.

Diagnosis dan rawatan

Bagaimana gangguan kegelisahan didiagnosis?

Diagnosis dibuat setelah penilaian penuh dilakukan oleh doktor atau pakar psikiatri. Penilaian membabitkan pemeriksaan kesihatan, penilaian psikiatrik dan juga ujian-ujian mental tertentu.

Bagaimana kegelisahan dirawat?

Dua rawatan utama untuk gangguan penyakit kegelisahan adalah penggunaan ubat dan juga psikoterapi.

Psikoterapi melibatkan intervensi tidak berasaskan ubat. Ia seakan-akan kaunseling dan psikoterapi utama yang digunakan adalah
Cognitive Behavioural Therapy
 (CBT).

Ubat-ubatan
. Beberapa jenis ubat-ubatan mungkin digunakan untuk masalah kegelisahan seperti ubat antikemurungan (escitalopram, paroxetine, fluoxetine) dan antikegelisahan (alprazolam dan clonazepam).

Sekiranya anda mempunyai sebarang pertanyaan, sila berunding dengan doktor untuk memahami penyelesaian terbaik untuk anda.


Sendi Charcot (Artropati Neuropatik)

Definisi

Apa itu Sendi Charcot (Artropati Neuropatik)?

Sendi Charcot adalah penyakit yang berlaku apabila kerosakan saraf diabetik yang menyebabkan sendi rosak. Ia juga dipanggil artropati neuropatik, keadaan ini dilihat pada kaki dan pergelangan kaki  orang yang menghidap diabetes. Kerosakan saraf di kaki adalah biasa bagi pesakit diabetes, yang boleh mengakibatkan sendi Charcot. Kehilangan fungsi saraf menyebabkan kebas pada kaki. Orang-orang yang berjalan dengan kaki yang kebas berkemungkinan boleh tergeliat dan mencederakan ligamen tanpa disedari. Ini akan meletakkan bebanan pada sendi, yang akhirnya boleh menyebabkan rosak. Kerosakan yang teruk boleh mengakibatkan deformiti pada kaki dan sendi lain yang terjejas.

Apakah kebarangkalian Sendi Charcot (Artropati Neuropatik)?

Sendi Charcot biasanya terdapat dalam 0.8 hingga 7.5 peratus pesakit diabetes dengan neuropati; 9 hingga 35 peratus daripada pesakit yang terjejas ini mempunyai penglibatan kedua-dua kakinya. Kadar yang lebih tinggi berlaku dalam amalan berasaskan rujukan (referral-based practices). Kebanyakan pesakit dengan sendi Charcot menghidapi diabetes mellitus yang kurang terkawal selama 15 hingga 20 tahun.

Sila berbincang dengan doktor untuk maklumat lanjut.

Simptom-simptom

Apakah simptom-simptom Sendi Charcot (Artropati Neuropatik)?

Bergantung pada peringkat penyakit, penemuan  klinikal mungkin berbeza daripada hanya sekadar bengkak yang ringan hingga bengkak yang teruk dan kecacatan sederhana.

Keradangan, eritema (kemerahan), kesakitan dan peningkatan suhu kulit (3-7 darjah Celsius) di sekitar sendi boleh dilihat semasa pemeriksaan.  Sinar-X pula boleh mendedahkan penyerapan tulang dan perubahan degeneratif dalam sendi. Hasil penemuan ini bersama dengan kulit yang utuh (tiada sebarang luka) dan kehilangan deria rasa adalah bukti kepada sendi Charcot akut. Kira-kira 75% pesakit mengalami sakit, tetapi kurang dari apa yang dijangkakan berdasarkan penemuan klinikal dan radiografi yang parah.

Bila saya harus berjumpa doktor?

Jika anda mengalami mana-mana tanda dan simptom yang disenaraikan di atas atau anda mempunyai apa-apa persoalan, sila berunding dengan doktor anda. Setiap tubuh manusia bertindak dengan berbeza. Oleh itu, berbincang dengan doktor anda adalah perkara yang terbaik untuk menentukan apa yang terbaik untuk situasi anda.

Punca

Apakah punca Sendi Charcot (Artropati Neuropatik)?

Terdapat dua teori (neurotraumatic dan neurovaskular) yang menerangkan proses kejadian sendi Charcot. Teori neurotraumatik mengaitkan pemusnahan tulang dengan kehilangan deria rasa (rasa sakit dan propriosepsi) dan  trauma yang berulang pada kaki. Teori neurovaskular pula menyatakan bahawa kemusnahan sendi adalah kesan daripada refleks vaskular yang dirangsang secara autonomi lalu menyebabkan hiperemia (kemerahan) dan osteopenia periartikular ditambah pula dengan trauma yang berlaku. Ketidakseimbangan otot intrinsik dengan peningkatan daya tumit dan tapak kaki menghasilkan beban pada kaki, menyebabkan tulang kaki pecah kepada serpihan kecil (microfracture), kelonggaran ligamen dan sehingga ke tahap kehancuran tulang.

Faktor-faktor Risiko

Apakah yang meningkatkan risiko saya kepada Sendi Charcot (Artropati Neuropatik)?

Anda mungkin mempunyai risiko yang lebih tinggi untuk keadaan ini jika anda mengalami diabetes. Oleh itu, risiko untuk sendi Charcot juga sama dengan diabetes iaitu:

Berat badan

Semakin banyak tisu lemak yang anda miliki, semakin kuat rintangan sel-sel anda kepada insulin.

Tidak aktif

Semakin kurang aktif hidup anda, semakin tinggi risikonya. Aktiviti fizikal membantu  mengawal berat badan, ia akan menggunakan glukosa sebagai tenaga dan menjadikan sel-sel anda lebih sensitif terhadap insulin.

Umur

Risiko bertambah apabila anda semakin tua. Ini mungkin kerana orang yang berumur cenderung untuk kurang bersenam, kehilangan jisim otot dan menambah berat badan.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Sendi Charcot (Artropati Neuropatik) didiagnosis?

Penemuan klinikal termasuk eritema (kemerahan), edema dan peningkatan suhu pada sendi yang terjejas. Dalam kes  neuropatik, mungkin terdapat ulser pada tapak kaki .Ambil perhatian, ianya sukar untuk membezakan osteomyelitis dengan sendi Charcot. Ini kerana mereka berkemungkinan mempunyai imbasan WBC berlabel dan ciri-ciri MRI (kemusnahan sendi, terkehel, edema) yang serupa. Diagnosis yang tepat mungkin memerlukan biopsi tulang atau sinovial.

Bagaimana pesakit Sendi Charcot (Artropati Neuropatik) dirawat?

Kebanyakan kes-kes sendi Charcot akut boleh dirawat secara bukan pembedahan (nonsurgical) dengan kaedah melegakan tekanan seperti Total Contact Casting (TCC), yang dipercayai sebagai rawatan standard emas (gold standard). TCC telah dicipta pada tahun 1950-an. Kebanyakan pelapik cast diletakkan sesuai dengan bentuk kaki, dengan matlamat untuk menyebarkan tekanan / bebanan secara menyeluruh ke permukaan tapak kaki. Tubular stockinette dengan busa (foam) berdensiti rendah atau seperempat inci diletakkan di atas tibial crest dan malleoli, dan sekitar kepala metarsal dengan satu lapisan pelapik.

Pesakit dengan kaki Charcot yang sudah kukuh (kronik stabil) dengan sisa exostosis atau ulser (yang berulang atau tidak sembuh-sembuh) mungkin memerlukan exostosectomy. Bagi pesakit yang mengalami
subluxation
yang menghasilkan hujung kaki yang tidak stabil, prosedur penstabilan sendi yang dilakukan oleh doktor pakar kaki mungkin diperlukan.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Sendi Charcot (Artropati Neuropatik)?

Gaya hidup dan kaedah pengubatan sampingan berikut mungkin membantu anda mengatasi, iaitu:

Komited dalam menguruskan kencing manis anda.

Cuba mengetahui semua informasi tentang diabetes. Wujudkan hubungan dengan pengajar diabetes, dan hubungi pasukan rawatan diabetes anda untuk sebarang bantuan apabila memerlukannya.

Pilih makanan yang sihat dan kekalkan berat badan yang sihat.

Dengan kehilangan hanya 7 peratus berat badan anda (bagi yang berat berlebihan) boleh membuat perbezaan yang signifikan 7 untuk kawalan gula dalam darah anda. Diet yang sihat adalah diet yang mengandungi banyak buah-buahan, sayur-sayuran, bijirin dan kekacang, dengan jumlah lemak tepu yang terhad.

Jadikan aktiviti fizikal sebagai rutin harian anda.

Senaman yang kerap dapat membantu mencegah diabetes jenis 2 dan prediabetes. Ia juga dapat membantu mereka yang sudah menghidap diabetes untuk mengekalkan kawalan gula dalam darah yang lebih baik.

Sekiranya anda mempunyai sebarang pertanyaan, sila berunding dengan doktor untuk memahami dengan lebih baik penyelesaian terbaik untuk anda.


Ibu Takut Nak Bersenam Sebab Masih Menyusukan Bayi? Usah Risau! Cuba 6 Tip Ini

Tidak dapat dinafikan, menyusu badan mempunyai cabaran tersendiri. Pun begitu, ia tidak bermakna ibu perlu mengetepikan aktiviti fizikal semasa tempoh penyusuan bayi.

Tapi bagaimana caranya?

Menyusu badan bukan penghalang untuk bersenam

Selepas melahirkan anak, ramai ibu yang menganggap mereka perlu melupakan
soal menjaga kecergasan diri
.

Ini kerana kebanyakan daripada mereka berasakan tiada masa untuk diluangkan bagi melakukan aktiviti fizikal.

Lebih menyukarkan lagi jika mereka memilih untuk menyusu badan kepada si manja.

Adakalanya, seseorang ibu itu mungkin sudah bersedia secara fizikal untuk bersenam bagi mendapatkan kembali tubuh yang cergas seperti
sebelum mengandung
.

Namun, dalam tempoh penyusuan bayi, wujud rasa berbelah bahagi kerana anda juga ingin berjaya untuk melakukan
penyusuan eksklusif
 kepada si manja.

Jadi adakah terdapat cara atau tip untuk diamalkan oleh ibu-ibu yang menyusu badan agar tetap boleh menjaga kesihatan diri tanpa mengabaikan
keperluan bayi
?

Aktiviti fizikal tidak jejaskan bekalan susu ibu

Mungkin ada sesetengah ibu yang tidak mahu melakukan aktiviti fizikal kerana bimbang ia akan mengakibatkan pengeluaran susu badan berkurangan.

Apabila bersukan, keluar peluh dan badan terhidrat, kesannya susu semakin sedikit. Tetapi benarkah?

Bercanggah dengan apa yang difikirkan itu, hakikatnya senaman atau sebarang aktiviti kecergasan yang ibu menyusu badan lakukan tidak akan sama sekali mempengaruhi bekalan susu.

Ia mungkin akan mengubah rasa, seperti hasil yang ditunjukkan melalui kajian berkaitan tahap asid laktik dalam susu ibu selepas senaman kuat dilakukan.

Tetapi itu tidak bermakna anda tidak langsung boleh bersenam. Pilih untuk lakukan aktiviti intensiti sederhana.

Pun begitu, ada beberapa perkara yang perlu diingatkan, seperti:

Tunggu sehingga bayi berusia sekurang-kurangnya 6 minggu atau lebih

Sekiranya menjalani
pembedahan caesarean
, biasanya anda boleh mula bersenam selepas 6 hingga 8 minggu selepas kelahiran. Walau bagaimanapun, anda harus berbincang dengan doktor sebelum memulakan sebarang jenis program senaman

Beberapa jenis senaman, seperti berjalan kaki, dapat dilakukan bersama bayi anda

Berjalan dengan pantas, latihan aerobik ringan dan latihan dalam air sangat sesuai pada tempoh awal mula bersenam

Pantau bagaimana perasaan anda semasa dan selepas bersenam serta jadikan ia sebagai panduan untuk jumlah senaman yang boleh dilakukan. Sesetengah ibu mendapati mereka dapat mendapatkan kembali tahap kecergasan dan stamina dengan cepat
selepas bersalin
. Manakala ada juga yang memerlukan lebih banyak masa

6 tip bersenam buat ibu yang menyusu badan

Berikut beberapa petua yang bagus untuk diamalkan agar anda tetap dapat menjaga kesihatan diri dan si kecil walaupun semasa tempoh penyusuan:

 Bra sukan

Buat ibu yang melakukan
penyusuan eksklusif
, pemakaian bra sukan yang ketat pastinya menyebabkan ketidakselesaan.

Jadi anda disarankan untuk mendapatkan bra sukan yang bersesuaian untuk ibu menyusu.

 Banyakkan minum air

Menyusukan si manja memerlukan anda untuk memastikan penghidratan yang mencukupi sepanjang hari.

Ditambah pula dengan aktiviti kecergasan, ia membuatkan anda lebih cepat terhidrat. Maka, anda perlu
minum lebih banyak lagi air
 bagi memastikan bekalan susu badan mencukupi.

 Mengepam susu

Anda perlu mempunyai jadual penyusuan atau mengepam susu yang sesuai.

Cara terbaik untuk mengelakkan
ketidakselesaan pada payudara
 ketika bersenam adalah untuk melakukan menyusu badan atau mengepam susu sekurang-kurangnya 30 hingga 45 minit sebelum bersenam.

Dengan cara ini anda akan mempunyai cukup masa bersenam serta mandi sebelum payudara membengkak dan untuk menyusukan anak kembali.

Pastinya tip ini sangat berguna jika anda merancang untuk melakukan senaman seperti melompat, aktiviti kardio intensiti tinggi atau bertinju.

 Penjagaan pemakanan

Selain minum lebih banyak air, anda juga perlu menjaga aspek pemakanan harian yang diambil.

Sekiranya anda bersenam dan menyusukan anak, tubuh anda mungkin berada dalam mod
penurunan berat badan
.

Jadi, anda perlu memastikan tubuh mendapat snek ringan yang berkhasiat dan sihat untuk mengekalkan khasiat secara berterusan.

Daripada mengambil makanan berkalori tinggi dan diproses, seperti piza atau kerepek kentang, mengapa tidak menggunakan keperluan pengambilan kalori untuk makan secara sihat?

Antara pilihan yang baik adalah seperti keju kotej, telur rebus sama ada separuh atau masak sepenuhnya, mentega kacang, avokado, pisang, hummus atau yogurt.

 Urutan badan

Sekiranya anda mengenali seseorang yang boleh mengurut kaki anda seminggu sekali, ia sesuatu yang bagus.

Ini kerana urutan kaki dapat membantu melancarkan peredaran darah dan meningkatkan aliran darah bagi membuat kaki anda merasa lebih baik, k
hususnya daripada tekanan yang mungkin ditambah ketika berdiri dan bersenam.

Selain itu, urutan yang dilakukan bukan sekadar menghilangkan ketegangan, tetapi juga dapat menyegarkan badan untuk pemulihan dan pengembangan otot secara berterusan.

 Sedikit demi sedikit

Sama ada anda merupakan individu yang gemar melakukan aktiviti kecergasan atau baru merancang, sebaiknya mulakan bersenam dengan aktiviti berintensiti rendah.

Berjalan kaki, berenang dan yoga adalah cara terbaik untuk memacu badan kepada aktiviti riadah yang lebih susah dan berintensiti tinggi.

Kekal aktif pilihan terbaik buat ibu menyusu badan

Tetap aktif walaupun menyusu badan adalah penting untuk ibu bagi memastikan anda kekal menjaga kesihatan diri.

Bersenam dapat membantu ibu dengan penyusuan eksklusif menjalani rutin yang sihat, menurunkan berat badan, menegangkan badan, dan menolong mengawal hormon.

Paling penting, cari rutin aktiviti fizikal yang bersesuaian dengan diri agar anda tidak berasa tertekan untuk bersenam.


Ada 1001 Khasiat Susu Kurma! Ibu Hamil & Menyusu Pun Boleh Amalkan

Susu kurma mengandungi banyak manfaat terhadap kesihatan. Ia kaya dengan pelbagai nutrisi serta antioksidan yang dapat meningkatkan tenaga, menambah zat besi dalam badan dan memudahkan proses pencernaan. Sebab itulah, khasiat susu kurma sering dicanang-canang, terutamanya untuk ibu mengandung.

Kurma merupakan buah yang berasal daripada pokok
Phoenix dactylifera
. Ia merupakan makanan ruji bagi mereka yang tinggal di Timur Tengah.
Terkenal sebagai makanan sunnah
, sebiji buah kurma mengandungi 60-70% gula, menjadikannya sebagai satu sumber tenaga yang ideal untuk wanita hamil.

Buah kurma juga sangat baik untuk ibu yang menyusukan anak. Pendek kata, wanita yang sedang mengandung atau sedang menyusukan anak amat digalakkan untuk mengambil susu campur kurma sebagai sebahagian daripada diet harian.

Tetapi mengapa? Apakah keistimewaan serta rahsia buah kurma sehingga ia sering diamalkan untuk kesihatan? Mari ikuti penjelasan kami dalam artikel di bawah untuk ketahui lebih lanjut.

Untuk mendapatkan lebih banyak info tentang Pemakanan Sihat, sila dapatkannya
di sini.

Khasiat susu kurma untuk ibu mengandung

Ada sebabnya mengapa susu ini sering diamalkan oleh ibu mengandung. Makanan sunnah ini mengandungi pelbagai nutrisi yang baik untuk kesihatan badan,
terutamanya bagi mereka yang berbadan dua.

Antara kebaikan susu ini kepada ibu mengandung ialah:

1. Dapat mengurangkan
craving
 makanan manis

Makan kurma merupakan antara cara yang terbaik untuk mengurangkan
craving
 terhadap makanan manis. Disebabkan buah ini mengandungi fruktosa semula jadi, ia dapat
memberikan tenaga tambahan
 untuk ibu yang sering rasa penat dan lesu disebabkan kehamilan.

2. Kaya dengan serat

Bukan itu sahaja, buah kurma juga mengandungi serat yang dapat memastikan sistem pencernaan wanita berjalan dengan baik. Ibu yang mengamalkan pengambilan kurma kurang berisiko untuk
mengalami sembelit ketika hamil.

3. Susu kurma mengandungi banyak folat

Selain itu,
kurma juga kaya dengan folat
 yang sangat diperlukan ketika hamil untuk mencegah sebarang kecacatan janin.

Wanita hamil memerlukan sekitar
400 mikrogram asid folik setiap hari
. Selain pengambilan suplemen, anda juga boleh tambah kurma ke dalam diet harian.

4. Mengandungi zat besi, potassium dan vitamin K

Zat besi sangat penting untuk
melawan anemia ketika hamil
. Vitamin K pula sangat bermanfaat untuk memupuk pembentukan tulang bayi yang sihat. Ia juga boleh membantu menguatkan otot dan memantapkan sistem saraf ibu ketika hamil.

Kurma juga kaya dengan potassium, sejenis mineral yang dapat membantu mengawal tekanan darah.

Baik untuk ibu yang sedang menyusukan anak

Susu ini bukan sahaja baik untuk ibu mengandung, ia juga bagus untuk ibu yang sedang menyusukan anak. Antara kebaikan susu ini ialah:

1. Dapat membantu ibu menghasilkan lebih banyak susu

Buah kurma boleh membantu menambah jumlah prolaktin, sejenis hormon yang dapat
menggalakkan penghasilan susu badan wanita.
 Selain buah kurma, wanita juga boleh meningkatkan jumlah susu dengan pengambilan makanan lain seperti halba, quinoa atau oat.

2. Mengandungi banyak nutrisi

Buah kurma mengandungi banyak nutrisi. Ia kaya dengan potassium, magnesium, mangan, zat besi dan vitamin B6,
semuanya amat penting untuk tumbesaran bayi serta kesihatan ibu.

3. Mengembalikan tenaga selepas bersalin

Sebiji kurma dikatakan mempunya 1.8-2% protein, 2-4% serat dan 50-57% glukosa. Semua nutrisi ini amat penting untuk mengembalikan tenaga ibu selepas melahirkan anak.

Malah, kurma juga bersaiz kecil dan mudah untuk didapati. Jadi, anda boleh dapatkannya pada bila-bila masa,
sesuai dijadikan snek untuk mengalas perut.

Baca juga:

Jadual Pemakanan Ibu Menyusu Ini Bantu Kekal Kenyang Dan Bertenaga!

Ini 11 Punca Si Manja MOGOK Untuk Menyusu, Ibu Sila Periksa!

Cara menyediakan susu kurma

Tidak dinafikan, ada banyak khasiat susu kurma. Malah, anda juga boleh sediakannya sendiri di rumah! Anda boleh sediakan susu ini dengan pelbagai cara. Namun, cara di bawah adalah antara yang paling mudah dan sedap.

Pertama sekali, sediakan bahan-bahan yang diperlukan:

7 biji kurma.

2 cawan susu.

5 biji kacang almond.

Cara-caranya:

Basuh dan kopek kurma. Di dalam pengisar, tambahkan ½ cawan susu, kurma yang sudah dikopek tadi dan juga 5 biji kacang almond.

Kisar bahan-bahan tadi. Kemudian, tuangkan baki susu ke dalam pengisar. Kisar hingga sebati. Siap!

Mudah bukan! Jika anda sukakan potongan kurma yang lebih besar, anda boleh potong 2-3 biji kurma secara kasar dan tambah ke dalam susu. Anda juga boleh gunakan susu sejuk atau tambah secubit serbuk pelaga untuk rasa yang lebih
ummph
!


Penceraian secara Tidak Baik Boleh Menjejaskan Sistem Imun Anak

Penceraian ibu bapa boleh menjadi tragedi kepada mana-mana anak. Bukan hanya ia menyakitkan perasaan anak, malahan penceraian juga boleh menjejaskan kesihatan anak sepanjang hayat. Lebih banyak bukti ditemui untuk mengesahkan perkara ini.

Kanak-kanak dan kejadian awal yang memberi tekanan

Satu kajian yang diterbitkan menunjukkan bahawa penceraian secara tidak baik antara ibu dan bapa boleh meninggalkan kesan negatif berpanjangan pada kesejahteraan fizikal anak. Sewajarnya, ia merujuk kepada perpisahan ibu bapa tanpa perdamaian membuatkan kanak-kanak berhadapan dengan peluang tinggi untuk mendapat selesema semasa alam dewasa.

Menurut penyelidik Michael Murphy, seorang pakar psikologi pasca kedoktoran, dari Carnegie Mellon University di Pittsburgh, tekanan semasa alam kanak-kanak kadangkala boleh menjejaskan fisiologi dan proses keradangan. Sebagai kesannya, dengan keadaan kesihatan yang lebih rendah, risiko anak anda menderita daripada
penyakit kronik
 adalah meningkat.

Kajian ini membantu kita untuk mengambil langkah selanjutnya dalam mencungkil bagaimana kanak-kanak boleh terdedah kepada penyakit 20 hingga 40 tahun selepas mengalami peristiwa keluarga yang menekankan dan mengecewakan.

Kajian kaitan penceraian dan sistem imun anak

Dalam kajian sebelum ini, pakar mengenal pasti bahawa penceraian ibu bapa membawa kepada kesihatan yang menurun untuk kanak-kanak pada kehidupan mendatang mereka. Dan, kajian ini dipercayai memberikan kita penjelasan kepada fenomena ini.

Penyelidik memulakan kajian kepada lebih 200 orang dewasa yang sihat yang terdedah kepada virus selesema biasa. Ia ternyata menunjukkan, mereka yang mempunyai keluarga dengan ibu bapa yang masih bersama, adalah tiga kali kurang cenderung untuk mendapat demam selesema, berbanding dengan ibu bapa yang bercerai dan tidak bercakap antara satu sama lain. Sementara itu, mereka yang mempunyai ibu bapa yang tinggal berasingan tetapi masih berhubung baik tidak mempunyai peluang tinggi untuk mendapat demam selesema.

Sheldon Cohen, seorang profesor psikologi di Carnegie Mellon, penyelidik bersama, berkongsi bahawa dalam kajian tersebut, mereka menyasarkan sistem imun, melihat ia sebagai pembawa penting kepada konflik kekeluargaan awal yang memberikan impak negatif sepanjang hayat. Beliau juga berkata bahawa bukan semua penceraian meninggalkan kesan yang sama. Kadangkala, komunikasi berterusan ibu bapa selepas penceraian memburukkan lagi kesan negatif terhadap laluan kesihatan anak-anak.

Hasil kajian kemudiannya diterbitkan di Proceedings of the National Academy of Sciences. Meskipun kajian tidak menunjukkan hubungan punca-dan-kesan, tetapi ia menemukan bahawa terdapat perkaitan antara perpisahan ibu bapa dan peningkatan risiko kanak-kanak mendapat selesema. Salah satu alasannya adalah pengalaman yang menyakitkan meningkatkan proses keradangan yang berkait dengan jangkitan virus.


Bukan Semua Kena Elak, Ada 5 Makanan Tinggi Kolesterol Yang Baik Untuk Jantung!

Makanan yang tinggi kolesterol selalu dikatakan
 tidak sihat untuk organ jantung
. Benarkah? Sebenarnya, anda bukan sahaja kena tahu
makanan perlu elak untuk kolesterol
malah yang harus ambil juga!

Untuk mendapatkan lebih banyak informasi tentang Penyakit Jantung, anda boleh klik
di sini
.

Kolesterol, adakah ia menjejaskan kesihatan?

Mungkin anda beranggapan bahawa makanan yang tinggi kolesterol boleh menjejaskan kesihatan.

Namun maklumat daripada kajian populasi tidak menunjukkan kaitan yang kuat di antara pengambilan makanan
kolestrol tinggi dan penyakit jantung
.

Walaupun pengambilan kolesterol dalam pemakanan anda boleh
mengubah paras kolesterol di dalam badan
, namun perubahannya tidak begitu ketara dan bagi kebanyakan individu, perkara ini tidak menjadi satu isu.

Malah, menurut kajian yang diterbitkan oleh Universiti Connecticut pada tahun 2018, 2 per 3 populasi dunia tidak mengalami peningkatan (atau hanya sedikit)
pada paras kolesterol di dalam darah
 walaupun mereka mengambil makanan yang kaya dengan kolesterol.

Ia jelas menunjukkan ketakutan terhadap makanan tinggi kolesterol boleh dianggap sebagai tidak berasas.

Namun, anda juga perlu tahu, bukan semua
makanan tinggi kolesterol adalah sihat
. Berikut merupakan 5 makanan tinggi kolestrol yang patut anda ambil.

Makanan yang kolesterol tinggi
#1. Telur

Telur merupakan salah satu makanan tinggi kolestrol yang sihat. Sebiji telur besar boleh membekalkan 211 mg kolesterol bagi memenuhi 70 peratus keperluan kolesterol harian.

Walaupun jumlah kolesterol yang terkandung di dalam telur ini agak tinggi, tapi ia tidak memberi kesan ketara terhadap paras kolesterol di dalam darah.

Malah pengambilannya sering dikaitkan dengan peningkatan kolesterol baik, lipoprotein berketumpatan tinggi
(HDL) yang baik untuk jantung
.

Makanan yang tinggi kolesterol #2. Keju

Ramai yang sangka keju adalah makanan yang tidak elok untuk kesihatan. Hakikatnya ia tidak mempengaruhi peningkatan jumlah kolesterol secara signifikan terutamanya bagi keju berlemak.

Kajian yang melibatkan 162 subjek menunjukkan, pengambilan keju berlemak pada sukatan 80 gram tidak menyebabkan
peningkatan pada paras kolesterol jahat, LDL
.

Perkara ini dibandingkan dengan keju rendah lemak. Keju juga merupakan sumber kepada pelbagai jenis nutrien mikro penting seperti kalsium, protein, vitamin B dan vitamin A.

#3. Organ dalaman, lebih sihat daripada yang anda sangka

Ramai yang sangka organ dalaman tidak sihat. Hakikatnya, organ seperti jantung ayam mempunyai vitamin B12, zat besi dan zink serta antioksidan.

Ia sememangnya
mempunyai kandungan kolesterol yang tinggi
. Dianggarkan pengambilan 56 gram organ dalam mampu memenuhi 36% keperluan pengambilan kolesterol harian.

Kajian yang dijalankan dalam kalangan 9,000 orang dewasa di Korea menunjukkan pengambilan daging organ pada jumlah yang sederhana boleh
merendahkan risiko penyakit jantung
.

#4. Sardin, ikan sedap dan kaya dengan kolesterol

Sardin bukan sahaja kaya dengan nutrien
 yang menyihatkan, ia juga mudah didapati dan sedap dimakan bersama dengan nasi atau roti.

Pengambilan ikan sardin seberat 92 gram mengandungi 131 mg kolesterol atau 44% daripada keperluan kolesterol harian.

Selain itu, ia juga kaya dengan vitamin D, vitamin B12, kalsium, zat besi, selenium dan banyak lagi.

#5. Yogurt

Seperti makanan tinggi kolesterol dalam senarai ini, yogurt berkrim (tinggi lemak) juga mempunyai nutrien penting lain seperti protein, kalsium, fosforus, vitamin B, magnesium, zink dan kalium.

Secawan (245 gram)
yogurt mengandungi 31.9 mg kolesterol
 bagi memenuhi 11% keperluan kolesterol harian.

Ia juga baik untuk kesihatan usus besar berikutan yogurt boleh memberikan impak positif terhadap bakteria baik di dalam usus.

Konklusinya ada beberapa makanan yang tinggi kolesterol namun
berkhasiat untuk organ jantung
. Dapatkan maklumat dan nasihat daripada doktor untuk lebih pasti tentangnya!


Ada Masalah Haid Lambat? Ini Simptom & Puncanya

Haid datang lewat merupakan satu masalah yang boleh mencetuskan panik dalam kalangan wanita. Punca
period
 lambat atau haid lambat mungkin tidak diketahui kaum Hawa, namun ia boleh menjadi tanda penyakit yang anda mungkin tidak tahu.

Di bawah, kami akan huraikan definisi, simptom, punca, faktor risiko, diagnosis dan rawatan untuk panduan wanita yang datang haid lambat. Moga dapat membantu!

Untuk mendapatkan lebih banyak info tentang Kesihatan Wanita, sila dapatkannya
di sini.

Definisi

Apakah yang dimaksudkan dengan datang period lambat?

Haid atau
period
 yang datang lambat adalah menstruasi yang tidak normal
 – sama ada lewat satu atau lebih
kitaran haid.

Wanita yang lambat datang haid lebih daripada tiga kitaran berturut-turut mengalami kondisi yang dipanggil amenorea.

Kehamilan adalah punca
period
 lambat yang paling biasa bagi keadaan ini.

Punca-punca
period
 lambat lain termasuklah ada masalah dengan organ reproduktif atau dengan kelenjar yang membantu mengawal selia paras hormon.

Apabila punca haid lambat sebenar dirawat, selalunya wanita tersebut akan pulih seperti biasa.

Simptom

Apakah simptom datang haid lambat?

Tanda yang paling utama bagi kelewatan haid ialah
ketiadaan darah haid.

 Bergantung kepada punca
period
lambat, anda mungkin akan mengalami tanda dan simptom lain bersama dengan ketiadaan darah haid, seperti:

Susu keluar dari puting

Keguguran rambut

Sakit kepala

Perubahan pada penglihatan

Rambut dan bulu muka yang berlebihan

Kesakitan pada bahagian pelvis

Jerawat

Punca

Apakah punca
period
 lambat yang paling utama?

Dalam kehidupan, punca
period
 lambat disebabkan penyebab yang
natural
 seperti:

Mengandung

Menyusu badan

Putus haid/menopaus

Kebanyakan wanita mempunyai kitaran setiap 28 hari , bermula daripada kali pertama keluar darah haid sehinggalah menopaus.

Walau bagaimanapun, kitaran haid yang sihat boleh berbeza-beza antara 21-35 hari bagi setiap kitaran.

Sekiranya kitaran anda tidak berada di antara dua bilangan hari ini, ia boleh jadi disebabkan:

Stres

Stres boleh mengganggu paras hormon, mengubah rutin harian anda, dan menjejaskan bahagian otak (hipotalamus) yang bertanggungjawab mengawal selia kitaran haid anda.

Setelah masa berlalu, stres akan mendatangkan penyakit dan menambahkan atau mengurangkan berat badan, yang mana akan memberi impak kepada kitaran haid.

Sekiranya anda fikir stres merupakan punca haid lambat, cubalah praktikkan teknik menenangkan diri dan ubah gaya hidup anda.

Mengamalkan senaman juga boleh
membantu untuk mengembalikan kitaran haid yang normal semula.

Berat badan yang rendah juga punca haid lambat

Wanita yang mempunyai
masalah pemakanan
, seperti anoreksia atau bulimia boleh mengalami kelewatan haid.

Berat badan yang berada di bawah 10% daripada berat normal (berat yang sesuai dengan ketinggian anda) boleh mengubah cara tubuh anda berfungsi dan menghentikan
proses ovulasi.

Mendapatkan rawatan untuk masalah pemakanan dan mengawal berat badan anda boleh mengembalikan kitaran haid yang normal semula.

Obesiti

Berat badan
yang berlebihan juga boleh menyebabkan gangguan pada hormon, sama seperti apabila berat badan anda berkurangan.

Doktor anda akan mengesyorkan pelan diet dan senaman sekiranya didapati masalah anda berpunca daripada obesiti/berat badan berlebihan.

Sindrom Ovari Polisistik (PCOS)

Sindrom Ovari Polisistik adalah kondisi yang menyebabkan tubuh seorang wanita menghasilkan lebih banyak hormon lelaki (androgen).

 Sista yang terhasil pada ovari adalah kesan ketidakseimbangan hormon. Ini akan membuatkan
ovulasi tidak sekata
 atau berhenti terus.

Hormon-hormon lain seperti insulin juga menjadi tidak seimbang  kerana terjadinya kerintangan insulin yang selalunya berlaku bersama dengan PCOS.

Rawatan untuk PCOS berfokus untuk melegakan simptom. Doktor mungkin akan memberi pil pencegah kehamilan atau ubat-ubatan lain untuk mengawal selia kitaran anda.

Baca juga:

Perancang kehamilan

Anda mungkin mengalami perubahan pada kitaran haid apabila anda menggunakan pil pencegah kehamilan secara tidak tetap.

Pil ini mengandungi
hormon estrogen
 dan progestin yang menghalang ovari daripada melepaskan telur.

Ia boleh mengambil masa sehingga 6 bulan untuk kitaran anda kembali normal selepas berhenti daripada mengambil pil ini.

Alat pencegah kehamilan yang lain yang menggunakan implan dan suntikan juga boleh menyebabkan kelewatan/terlepas haid.

Penyakit kronik

Penyakit kronik seperti diabetes dan penyakit seliak juga boleh menjejaskan kitaran haid.

Perubahan pada kandungan gula dalam darah berkait dengan
perubahan hormon
, jadi, diabetes yang tak terkawal boleh menyebabkan haid yang tidak tetap.

Penyakit seliak menyebabkan keradangan yang membawa kepada kerosakan di dalam usus kecil , yang boleh mengganggu tubuh anda untuk menyerap nutrisi-nutrisi penting.

Ini boleh menyebabkan kelewatan atau terlepas haid.

Faktor Risiko

Apakah yang meningkatkan risiko punca
period
 lambat?

Faktor yang boleh meningkatkan risiko anda termasuklah:

Sejarah keluarga

Sekiranya ada wanita dalam kalangan keluarga anda mengalami kelewatan haid, kemungkinan anda juga boleh mewarisi masalah yang sama.

Masalah pemakanan

Sekiranya anda mempunyai masalah pemakanan, seperti
anoreksia
 dan bulimia, anda berisiko tinggi untuk mengalami kelewatan haid.

Diagnosis dan Rawatan

Bagaimana kelewatan haid didiagnosis?

Sewaktu temu janji, doktor akan melakukan pemeriksaan pelvis untuk memeriksa sebarang permasalahan dengan
organ reproduktif
 anda.

Sekiranya anda sememangnya tidak pernah datang haid sebelum ini, doktor akan memeriksa buah dada dan alat sulit anda untuk melihat perubahan yang biasanya berlaku pada wanita  yang sudah akil baligh.

Ujian makmal

Pelbagai ujian darah
 mungkin diperlukan, termasuklah:

Ujian pengimejan

Bergantung kepada tanda dan simptom anda – dan keputusan mana-mana ujian darah yang diambil- doktor akan menyarankan satu atau lebih ujian pengimejan termasuklah:

Ultrabunyi

Ujian ini menggunakan gelombang bunyi untuk menghasilkan imej
organ dalaman
.

Sekiranya anda tidak pernah mengalami haid, doktor akan menyarankan ultrabunyi untuk memeriksa sebarang perkara luar biasa dalam organ reproduktif anda.

Imbasan CT

Imbasan CT menggabungkan imej-imej sinar-X yang diambil dari sudut berbeza untuk menghasilkan keratan rentas organ dalaman anda.

 Imbasan CT boleh menunjukkan sama ada rahim,
ovari
dan ginjal kelihatan normal atau tidak.

Pengimejan resonans magnetik (MRI)

MRI menggunakan gelombang radio dengan medan magnetik yang kuat untuk menghasilkan imej tisu lembut dengan sangat teliti.

 Doktor mungkin akan melakukan MRI untuk memeriksa ketumbuhan pada pituitari

Pencegahan

Apakah perubahan gaya hidup dan kaedah pengubatan sampingan yang boleh dilakukan ke atas punca
period
 lambat?

Faktor gaya hidup seperti terlalu banyak bersenam atau makan terlalu sedikit boleh menjadi punca
 period
 lambat, jadi, berusahalah untuk mengimbangkan antara kerja, rekreasi dan rehat.

Periksa/carilah perkara yang membuat anda stres atau konflik dalam kehidupan merupakan antara
cara mengatasi
period
 lambat.

Sekiranya anda tidak mampu
mengurangkan stres sendiri
, mintalah tolong kepada ahli keluarga, kawan dan doktor anda.

Sekiranya anda mempunyai apa-apa soalan, silalah berunding dengan doktor untuk memahami penyelesaian yang terbaik buat diri anda.